Diari Oficial de la Generalitat Valenciana


Sumari del DOGV 5773, del 29-05-2008 (2008/6655)

RESOLUCIÓ de 8 de maig de 2008, de la directora general de Gestió del Medi Natural, per la qual s'ordena la publicació de determinades declaracions d'impacte ambiental corresponents als municipis de Sierra Engarcerán, La Salzadella, Tirig, Catadau, Les Useres, Titaguas i Gorga.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5773

Data del DOGV
:   29-05-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/6655


Data del document
:   08-05-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Gorga
    * Titaguas
    * Salzadella, la
    * Useres, les
    * Sierra Engarcerán
    * Tírig
    * Catadau
    * impacte ambiental

RESOLUCIÓ de 8 de maig de 2008, de la directora general de Gestió del Medi Natural, per la qual s'ordena la publicació de determinades declaracions d'impacte ambiental corresponents als municipis de Sierra Engarcerán, La Salzadella, Tirig, Catadau, Les Useres, Titaguas i Gorga. [2008/6655]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjudici de la seua notificació al titular, la declaració d'impacte ambiental s'haurà de publicar en el Diari Oficial de la Comunitat Valenciana, resolc:  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients 013/06-AIA Sierra Engarcerán, 065/06-AIA La Salzadella, 057/06-AIA Tirig, 079/04-AIA Catadau, 096/06-AIA Les Useres, 166/05-AIA Titaguas, i 206/06-AIA Gorga.  
València, 8 de maig de 2008.- La directora general de Gestió del Medi Natural: M. Ángeles Centeno Centeno.  
Declaració d'impacte ambiental  
Expedient: 13/06 -AIA  
Títol: Ampliació explotació porcina d'engreixament  
Promotor: Abdón Simó Albado  
Autoritat substantiva: Ajuntament Sierra Engarcerán (Castelló)  
Objecte del projecte: Ampliació explotació porcina  
Localització: Polígon 8, parcel·la 687 de Sierra Engarcerán  
Descripció del projecte  
1. Descripció de les característiques més rellevants del projecte.  
El projecte consisteix en l'ampliació d'una granja de porcs d'encebament de 700 a 910 places mitjançant la construcció d'una nau addicional.   
L'activitat consisteix en l'engreixament de bestiar porcí des de 18 - 20 kg fins a aconseguir els 90 - 100 kg de pes i es realitzen 2,5 cicles anuals.  
La nova nau serà de planta rectangular a dues aigües amb alçària de 3m i 3,50 m de carener. Els tancaments es realitzaran amb fàbrica de bloc de formigó revestit amb esquerdejat de morter de ciment. Disposaran de finestres i porta d'acer galvanitzat i prelacat.   
La instal·lació d'il·luminació haurà de complir els requisits exigits en l'Ordre de 9 de març de 1971 i el Reial decret 486/1997.  
Les dejeccions es recolliran en fosses degudament impermeabilitzades situades sota els animals i basses externes on s'acumularan fins a la utilització d'aquestes com a adob agrícola. La granja disposarà d'una capacitat d'emmagatzemament de purins de 209,40 m³, volum que es considera suficient per a albergar les dejeccions dels animals durant tres mesos, segons recomanacions del Codi valencià de bones pràctiques agrícoles, aprovat per Ordre de 29 de març de 2000, de la Conselleria d'Agricultura, Pesca i Alimentació.  
Tramitació administrativa  
1. Informació pública. Remissió de l'expedient  
L'estudi d'impacte ambiental i el document de síntesi és remés al Servei d'Avaluació d'Impacte Ambiental per l'Ajuntament de Serra Engarcerán en escrit datat l'11 de gener de 2006 adjuntant a aquest còpia de l'expedient que se segueix en la Comissió Provincial d'Activitats Qualificades de Castelló.  
La informació pública s'ha realitzat mitjançant anunci en el BOP de Castelló amb data 28 de maig de 2005, sense que s'hi hagen presentat al·legacions.  
Petició d'informes sectorials i documentació complementària.  
Per mitjà d'un escrit dirigit el 2 de maig de 2006 a l'Ajuntament de Serra Engarcerán es demana al promotor documentació complementària referida a l'informe establit en l'article 11, de la Llei 4/1989, de patrimoni cultural valencià i sol·licitant aclariment sobre l'assegurança de retirada de cadàvers.  
Amb data 2 de maig de 2006 es demana informe el Servei d'Ordenació Sostenible del medi sobre la ubicació dels terrenys objecte del projecte en el LIC (lloc d'interés comunitari) de Serra Engarcerán.  
Afeccions legals  
Segons l'estudi d'impacte ambiental, l'explotació se situa en sòl no urbanitzable comú.  
Segons consta en l'expedient municipal, l'emplaçament de l'esmentada activitat no està en contradicció amb les normes de planejament urbanístic vigents en el municipi adaptant-se a les ordenances municipals.  
Segons informe emés pel Servei d'Ordenació Sostenible del Medi els terrenys on se situa la granja estan inclosos en el LIC (lloc d'interés comunitari) Sierra Engarcerán, inclòs en la llista aprovada per acord del Govern Valencià de data 10 de juliol de 2001 per raó de la Directiva 92/43/CEE, del Consell de 21 de maig, relativa a la conservació dels hàbitats naturals i de la flora i fauna silvestres.  
Consideracions ambientals  
1. Elements ambientals que poden veure's afectats de forma important pel projecte d'activitat.  
L'explotació es troba enclavada a la vora del barranc dels Orons. Les formacions muntanyoses pròximes a la parcel·la presenten formacions boscoses de pins i bancals d'ametlers i oliveres.  
L'estudi d'impacte ambiental destaca com a elements susceptibles de ser afectats pel projecte d'activitat el medi atmosfèric, l'aigua i el sòl . No es destaca cap espècie vegetal o animal d'interés per a la seua conservació que puga ser afectat pel projecte.  
Pel que fa a l'afecció d'espai natural protegit l'informe emés pel Servei d'Ordenació Sostenible del Medi cita: «Es tracta d'un LIC on l'hàbitat més rellevant és el constituït pels matolls arborescents amb Juniperus. Altres hàbitats destacables són els carrascars i matolls termomediterranis. En aquest sentit i encara que d'acord amb la cartografia de la Conselleria de Territori i Habitatge la zona on es pretén ampliar l'explotació no afecta territorialment cap dels hàbitats mencionats anteriorment, atesa la ubicació de l'activitat dins de l'àmbit territorial del LIC, es considera necessari que l'esmentada explotació dispose necessàriament, de sistema de depuració de residus prèviament al seu abocament a llit públic».  
La prospecció arqueològica realitzada en la parcel·la ha donat resultat negatiu. S'han trobat restes de valor etnològic en la parcel·la consistents en bancals de pedra en sec, tres cabanyes de pedra en sec i dues cavitats artificials.  
Identificació i valoració d'impactes  
L'estudi identifica com a impactes més importants els derivats d'una incorrecta gestió del purí com a adob agrícola (afecció a sòl i aigua), l'emissió a l'atmosfera de metà, amoníac i òxid nitrós, la producció de males olors i l'allunyament de la fauna pels sorolls generats en l'explotació.   
2. Consideracions sobre la proposta de mesures protectores, correctores i programa de vigilància ambiental  
Com a mesures preventives i correctores es proposen:  
- Instal·lació de tanca perimetral i tela mosquitera a les finestres.  
- El purí no s'emmagatzemarà a l'aire lliure sense protecció i se n'evitarà la dispersió incontrolada en el medi ambient.  
- Vigilància de les condicions higienicosanitàries de l'explotació.  
- Adequada alimentació per a evitar l'increment de l'emissió de metà.  
El promotor aporta 31,43 has per a l'aplicació del purí en parcel·les. Aquest nombre d'hectàrees es considera suficient però, atés que no és correcta l'aplicació d'aquest en zones forestals, de matoll, improductives, o pròximes a barrancs el promotor haurà d'aportar 9,18 has més prèvia a la concessió de l'autorització definitiva del projecte.   
Consideracions jurídiques  
1. El projecte examinat constitueix un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del reglament d'aquesta, annex I apartat 1. H.  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana i en les altres disposicions que hi són d'aplicació.  
3. L'article 13, apartat 2, del Decret 119/2003, d'11 de juliol, del Consell de la Generalitat, pel qual aprova el Reglament orgànic i funcional de la Conselleria de Territori i Habitatge, atribueix a la Direcció General de Gestió del Medi Natural la competència sobre l'avaluació de l'impacte ambiental.  
Per tot l'anterior formule la següent:  
Declaració d'impacte ambiental  
Primer  
Estimar acceptable, només a l'efecte ambiental i sense perjudici de l'obtenció prèvia de les autoritzacions sectorials que hi són d'aplicació, sempre que aquest es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
- Abans de la concessió definitiva d'autorització del projecte haurà de presentar-se davant de l'òrgan substantiu (Ajuntament de la Sierra Engarcerán) i davant d'aquesta Direcció General els informes i justificants següents:  
1. Informe positiu de la Conselleria d'Agricultura Pesca i Alimentació d'acord amb l'article 20 de la Llei 10/2004, de la Generalitat, del sòl no urbanitzable.  
2. L'acceptació, per part de propietaris de parcel·les del purí procedent de l'explotació en una quantitat addicional de 9,18 ha.  
- A l'inici de l'activitat d'engreixament de bestiar en la nova nau es presentarà davant d'aquesta Direcció General còpia de l'ampliació de l'assegurança de retirada de cadàvers.  
- Una vegada emés per l'òrgan competent, es presentarà davant d'aquesta Direcció General l'informe preceptiu regulat en l'article 11 de la Llei 4/1998, del patrimoni cultural valencià.   
- En relació amb la gestió dels purins es respectaran els condicionants següents:  
a) Els purins hauran de tractar-se en les fosses amb composts bacterians destinats a disminuir-ne la càrrega contaminant i l'emissió d'olors. Es comprovarà l'eficàcia del tractament i es modificarà o substituirà per un altre si se n'observa la ineficàcia. Amb aquest fi haurà de fer-se una anàlisi a l'inici del tractament i anàlisis periòdiques. Aquestes anàlisis hauran d'estar a disposició d'aquesta Direcció General podent ser requerides en el moment que es considere oportú. Entre els paràmetres que s'han d'analitzar es trobaran com a mínim pH, conductivitat, sòlids en suspensió, DBO5, DQO, N total, N amoniacal, P,K, coliformes totals, coliformes fecals i estreptococs fecals.   
b) No es podrà aplicar el purí en zones no cultivades i, per tant s'exclouen les parcel·les o recintes següents: en el polígon 8 s'exclouen els recintes improductius i de bosc baix de les parcel·les 27,644, 657. No s'admet la parcel·la 100 per no estar cultivada; no s'admet la parcel·la 687 per estar pròxima a barranc i no complir amb les especificacions del Reial decret 324/2000, article 5, punt B)b)2. En el polígon 9, no s'admet el recinte no cultivat de la parcel·la 108. En el polígon 112 no s'admet la parcel·la 313 ni la part improductiva de la parcel·la 135. En el polígon 13 no s'admeten els recintes no cultivats de les parcel·les 86 i 87. En el polígon 16 no s'admet el recinte improductiu de la parcel·la 430.  
c) Segons article 5 del Reial decret 324/2000 pel qual s'estableixen normes bàsiques d'ordenació en les explotacions porcines, es respectarà com a distància mínima en la distribució de fem sobre el terreny, la de 100 metres, respecte a altres explotacions del grup primer, i 200 metres, respecte a les explotacions incloses en la resta dels grups definits en l'article 3.B del Reial decret, i als nuclis urbans. En relació als cursos d'aigües, es respectarà allò que estableix el Reglament del domini públic hidràulic, que desenvolupa els títols preliminars I, IV, V, VI i VII de la Llei 29/1985, de 2 d'agost, d'aigües, aprovat pel Reial decret 849/1996, d'11 d'abril, i el que disposen els diversos plans hidrològics de conca.  
d) En relació amb l'apartat anterior queda prohibida l'aplicació de purins en zones pròximes a barrancs, fonts d'aigua, aqüífers i la resta de zones que puguen contaminar directament o indirectament les aigües superficials o subterrànies.   
e) Es vigilaran els possibles efectes de l'aplicació d'aquests a la vegetació cultivada de la zona, havent de rebaixar-se la dosi que s'ha d'aplicar i extremant les mesures dictades en el punt a) d'aquest apartat, en cas de l'aparició d'efectes adversos.  
- L'explotació disposarà de tanca perimetral, gual sanitari i tela mosquitera a les finestres.  
- La bassa de purins estarà cercada, impermeabilitzada i disposarà dels mitjans necessaris per a evitar pèrdues per vessament o per inestabilitat geotècnica. A més haurà de disposar d'un adequat sistema de cobertura a fi d'evitar la recollida d'aigües pluvials netes en aquesta.  
- Els conductes que dirigeixen el purí cap a les fosses exteriors de purins seran estancs i impermeables  
- La parcel·la disposarà d'elements necessaris que asseguren la correcta evacuació de l'aigua de pluja perquè no entre en contacte amb els rebutjos de la granja atenent especialment al vessament de les fosses de purins.  
- L'explotació disposarà de sistemes adequats de recollida d'aigües procedents de les instal·lacions sanitàries de l'explotació (fossa sèptica o semblant) i si és el cas, els seus efluents compliran amb el RD 2116/1998, el RDL 11/1995 i el RD 509/1996, en relació amb la Directiva 91/271/CEE, de 21 de maig, sobre tractament d'aigües residuals urbanes.  
- Amb la intenció de la preservació dels valors naturals de la zona se seguiran les recomanacions següents:  
a) Es respectarà al màxim la vegetació natural de la zona atenent a la preservació dels hàbitats presents en el LIC de Sierra Engarcerán.  
b) Una vegada realitzades les obres, la vegetació cultivada que es trobe en la parcel·la es mantindrà i reposarà a fi d'atenuar l'impacte visual de les instal·lacions.  
- Es retirarà de la parcel·la tot material sobrant utilitzat en la realització de les obres havent d'emportar-se els residus a un gestor autoritzat.  
- Els residus generats en l'explotació se separaran segons les seues característiques i es depositaran en contenidors tancats i es realitzarà una correcta gestió d'aquests. S'habilitarà una zona en l'explotació per a depositar aquests contenidors que haurà de tenir solera i estar ensostrada.  
- Els residus zoosanitaris generats que tinguen la consideració de perillosos, com ara aquells la recollida i eliminació dels quals serà objecte de requisits especials per a prevenir infeccions hauran d'emmagatzemar-se, degudament segregats, en contenidors o dipòsits estancs per a ser entregats posteriorment a una empresa gestora d'aquests, degudament autoritzada.  
- Es respectaran les restes etnològiques trobades en la parcel·la objecte del projecte.  
Segon  
Notificar a les persones interessades que contra aquesta resolució, per no ser un acte definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que en defensa del seu dret estimen pertinents.   
Tercer  
Publicar aquesta declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
València, 26 de juliol de 2006.- La directora general de Gestió del Medi Natural: Concepción Maroto Álvarez  
Declaració d'impacte ambiental  
Expedient: 65/06-AIA  
Títol: Construcció d'explotació avícola d'engreixament  
Promotor: Francisco José Vinuesa Sospedra  
Autoritat substantiva: Ajuntament de la Salzadella (Castelló)  
Objecte del projecte: Obtenció de la llicència d'activitat per a l'inici d'activitat d'explotació avícola  
Localització: Partida Pla de la Cogulla, polígon 16, parcel·la 656, del terme municipal de la Salzadella (Castelló)  
Descripció del projecte  
1. Descripció de les característiques més rellevants del projecte.  
Es pretén obtenir la llicència d'activitat per a l'inici de l'activitat avícola, les característiques de la qual, segons la documentació aportada, són:   
L'explotació avícola, emplaçada en una finca agrícola de 34.380 m², tindrà una capacitat per a 40.000 places d'engreixament de pollastres; constituint una superfície construïda de 2.040 m². Es disposarà d'una nau, que tal com s'assenyala en l'estudi estarà construïda amb materials que garantisquen l'hermeticitat i aïllament d'aquesta; amb l'objecte d'evitar problemes associats a la possible infiltració de residus orgànics al medi.  
L'activitat que es desenvoluparà consistirà en la recepció en la granja de pollets d'un dia per a la posterior cria i engreixament d'aquests fins que tenen un pes aproximat de 2,300 kg; moment en el qual, després d'aproximadament 50-55 dies, seran traslladats a l'escorxador.   
Es realitzaran, aproximadament, cinc cicles d'engreixament anuals; i després de cadascun, es farà un procés de buidatge sanitari en el qual s'efectuaran les oportunes labors de neteja i desinfecció profunda de les naus. Els productes que es generen en les labors de neteja i desinfecció, dissolts en aigua seran abocats en la mateixa parcel·la, atés que en l'execució de les obres no se'n desbrossarà tota la superfície vegetal.  
Les dejeccions que es generaran en la granja, es mesclaran amb la borumballa utilitzada i seran eliminades amb una pala al final de cada cicle productiu; estimant-se en 160.000 kg la producció de dejeccions generades per cicle (equivalent a 800.000 kg de fem anuals); el fem produït serà totalment utilitzat com a adob orgànic en terrenys agrícoles; i la seua aplicació s'ajustarà al que disposa el Codi de bones pràctiques agràries, basant-se en l'Ordre de la Conselleria d'Agricultura, de 29 de març de 2000. En l'explotació es disposarà de femer estanc amb capacitat suficient com per a emmagatzemar i estabilitzar les dejeccions produïdes prèviament a la utilització d'aquest com a fertilitzant orgànic.  
La gestió de cadàvers, i subproductes orgànics generats en l'explotació, es realitzarà mitjançant un contracte de recollida existent amb una empresa autoritzada per a això; existint instal·lat un contenidor al municipi de la Salzadella. En la documentació complementària aportada, s'inclou un certificat municipal, subscrit amb el vistiplau de l'alcalde de la Salzadella (en data 24 de novembre de 2005), en el qual se certifica que: «En aquest municipi hi ha una caseta, punt de concentració per a contenidors de recollida de cadàvers d'animals. Que la gestió d'aquesta està cedida per conveni a l'Associació d'Usuaris de Cassets de Recollida de Cadàvers de Bestiar no Boví de la província de Castelló».   
En l'accés a l'explotació es construirà un gual sanitari que se situarà a l'entrada del recinte, amb l'objecte de permetre la total desinfecció de vehicles i persones, amb un llarg de profunditat adequat com per a permetre la desinfecció de les rodes i persones que hi accedisquen. Al seu torn, l'explotació quedarà encerclada amb una tanca en tot el perímetre de la parcel·la.   
En la documentació aportada s'adjunta certificat de la Sociedad Fomento Agrícola Castellonense SA (FACSA), expedit a data 19 d'agost de 2005, concessionària del Servei Municipal d'Aigües Potables de l'Ajuntament de la Salzadella, en el qual s'indica:  
«L'actual pou que subministra aigua potable al municipi de la Salzadella té suficient quantitat per a proveir els 2.500 m³ anuals que se sol·liciten per a ús en una granja avícola. Pel fet que la xarxa d'aigua potable no arriba a la parcel·la 656 del polígon 16 del terme municipal de la Salzadella. El punt d'entrega es realitzarà en la xarxa municipal d'aigua potable garantint en l'esmentat punt el cabal anteriorment citat».   
L'activitat es troba a una distància de 2.400 metres respecte al municipi de la Salzadella, i a 1.200 metres aproximadament, de la unitat més pròxima de producció de la mateixa categoria ramadera.   
Tramitació administrativa  
1. Informació pública i remissió de l'expedient  
L'expedient es va iniciar el 3 de març de 2006, amb la remissió per part de l'Ajuntament de la Salzadella, de l'estudi d'impacte ambiental, projecte d'activitat, certificat de l'exposició pública i còpia de la publicació del projecte en el BOP.  
La informació pública s'ha realitzat mitjançant la publicació en el BOP núm. 11, de 26 de gener de 2006, com també la notificació als veïns limítrofs de la parcel·la, sense que s'hi hagen presentat al·legacions.   
2. Sol·licitud d'informes sectorials i documentació complementària  
En data 5 d'abril de 2006, es remet a l'Ajuntament de la Salzadella sol·licitud d'ampliació de documentació, i es requereix còpia de l'expedient municipal relatiu a aquest projecte, sense el qual no és possible continuar amb la tramitació de l'avaluació d'impacte ambiental d'aquest. Al seu torn, s'inclou notificació d'advertència de caducitat, indicant-se que transcorregut el termini de tres mesos després d'aquesta notificació sense rebre l'esmentada documentació en aquesta Direcció General, tindrà lloc la caducitat del procediment, en aplicació del que disposa l'article 92 de la Llei 30/1992, del règim jurídic de les administracions públiques i del procediment administratiu comú.  
La còpia de l'expedient administratiu municipal és remesa per part de l'Ajuntament a aquesta Direcció General del Medi Natural el 18 d'abril de 2006.  
El 24 de juliol de 2006, el promotor del projecte remet una còpia de l'informe patrimonial, amb data 17 de juliol de 2006, efectuat per la Direcció General de Patrimoni Cultural Valencià, de la Conselleria de Cultura, Educació i Esport; en el qual s'emet informe favorable a l'efecte patrimonial; i s'hi indica:   
«La prospecció arqueològica no ha localitzat restes de cultura material antiga, ni de jaciment arqueològic en l'àrea d'explotació».  
«En la parcel·la no hi ha cap element etnològic que puga veure's afectat.   
No obstant això, als voltants hi ha bancals de pedra en sec i una cabanya de pastor sense impacte, havent d'haver-hi vigilància sobre els esmentats elements en cas d'una possible ampliació en l'anomenada explotació».  
Informes sectorials  
- L'expedient municipal remés està constituït pels informes següents:   
- Informe favorable de l'arquitecte municipal  
- Un informe sanitari favorable, emés pel veterinari oficial de la zona  
- Informe favorable del cap local de Sanitat  
- Informe favorable de l'Alcaldia  
- Autorització prèvia favorable referent al sòl no urbanitzable, del Servei Territorial de Planificació i Ordenació territorial, de la Direcció Territorial de Territori i Habitatge de Castelló, a data 23 de setembre de 2004. S'inclou informe favorable de la Conselleria d'Agricultura, Pesca i Alimentació, subscrit en data 1 de juliol de 2004, pel director general de Modernització d'Infraestructures Agràries i Desenvolupament Rural, en el qual s'indica:  
- «Que el Sr. Francisco José Vinuesa Sospedra, no està inscrit en el Registre d'explotacions ramaderes de la Comunitat Valenciana».   
- «Que no s'observa cap explotació d'encebament de broilers a una distància inferior als 1000 metres, des del lloc on se sol·licita la construcció, distància d'acord amb allò establit en la llei de ramaderia per a la dimensió de l'explotació que es pretén (30.000 broilers en nau amb sistema de ventilació forçada i superfície d'1.725 m²)».  
- «Per a garantir unes condicions sanitàries mínimes haurà de dotar-se la construcció de:   
- Àrea encerclada en la qual es puga aplicar mesures de protecció contra agents transmissors de malalties (tanca perimetral).  
- Femer estanc amb capacitat suficient per a emmagatzemar les dejeccions abans de l'aprofitament posterior d'aquestes.  
- Construccions i equips que no siguen perjudicials per als animals i sobre els quals es puga realitzar una eficaç neteja i desinfecció.  
- Gual sanitari en els punts d'accés al recinte de l'explotació».   
«Per tot això, s'emet informe favorable l'autorització prèvia de la construcció per a encebament de broilers, condicionant aquesta al compliment dels requisits d'infraestructura sanitària establits en l'apartat anterior, tenint en compte que la ubicació de la construcció sol·licitada ha de complir el requisit de distància mínima de 1.000 metres a qualsevol altra explotació avícola i a qualsevol altra ubicació en què s'haja concedit anteriorment autorització prèvia per a construcció avícola».   
Afeccions legals  
El sòl on se situa l'explotació es qualifica com a sòl no urbanitzable segons la normativa urbanística municipal.  
L'activitat proposada no afecta cap espai natural protegit de la província de Castelló ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desenvolupament de la Llei 11/1994, d'espais naturals protegits de la Comunitat Valenciana.  
El municipi de la Salzadella no està considerat com a zona vulnerable segons el Decret 13/2000, de 25 de gener, del Govern Valencià, pel qual es designen, en l'àmbit de la Comunitat Valenciana, determinats municipis com a zones vulnerables a la contaminació de les aigües per nitrats procedents de fonts agràries.   
Consideracions ambientals  
1. Elements ambientals que poden veure's afectats de forma important pel projecte. Identificació i valoració d'impactes.  
S'efectua una descripció de les característiques ambientals de la zona, des del punt de vista de la geologia, hidrologia, climatologia, vegetació, fauna, paisatge, i riscos naturals.   
S'han identificat, distingint entre la fase de construcció i la de funcionament, les accions del projecte susceptibles de generar impacte, sent els elements més destacables:  
- Durant la fase de construcció:  
- Producció de sorolls deguts al transport i la maquinària emprada.  
- Producció de pols pel moviment de la maquinària i per la pròpia construcció de la nau.  
- Desbrossament, excavació i condicionament de la superfície on es construirà la nau, amb la consegüent alteració de la coberta vegetal.   
- La pròpia presència de les instal·lacions, amb caràcter permanent.  
- Generació de runes i restes de materials de construcció.  
- Respecte a la fase de desenvolupament  
- Producció d'olors molestes, a causa de les excrecions i els processos a elles associats; com també al fem generat (compost per la mescla de material excretat i les borumballes dels llits).   
No s'ha realitzat una valoració qualitativa dels impactes a partir d'una matriu causa-efecte, mitjançant la qual, podria haver-se estimat de manera més concreta les possibles incidències ambientals derivades de la fase d'explotació, com també la importància d'aquestes. No obstant això, per les característiques del projecte, pot considerar-se, en termes generals, com a viable l'activitat des del punt de vista ambiental amb l'aplicació de les mesures correctores proposades en l'estudi d'impacte ambiental, com també amb el compliment dels condicionants exposats en aquesta declaració d'impacte ambiental.   
2. Consideracions sobre la proposta de mesures correctores i del programa de vigilància ambiental.  
En l'estudi d'impacte ambiental, s'han agrupat les mesures en dos apartats, distingint entre la fase de construcció i la de funcionament; incloent-se una relació respecte als impactes generats en cadascuna. En termes generals, caben destacar les mesures preventives i correctores següents:   
- Respecte a la producció de soroll i pols, s'evitarà el trànsit innecessari en l'activitat, com també la disminució de la velocitat dels vehicles. Igualment, es procedirà a la neteja exhaustiva del terreny després de l'execució de les obres, evitant la deposició de runes i materials propis de les obres, a més de procedir al seu abocament en les zones indicades amb aquest fi.   
- Pel que fa a l'abocament d'aigües de neteja en la parcel·la, es triaran productes que presenten la major innocuïtat possible amb el medi ambient; evitant-ne l'abocament incontrolat.   
- Es disposarà de tanca perimetral en l'explotació i malla mosquitera en les finestres per a evitar l'entrada d'ocells i rosegadors.  
- El fem es tractarà de manera que després de cada cicle siga extret amb una pala i transportat per un camió-contenidor tancat i hermètic, cap als punts en què siga aplicat, evitant-ne l'emmagatzemament a l'aire lliure i la dispersió incontrolada d'aquest pel medi ambient.  
- Es realitzaran inspeccions sanitàries habitualment per a preservar el bon estat de salut dels animals mitjançant un ús controlat dels productes zoosanitaris.   
- S'efectuarà un programa de manteniment, revisió i reparació dels equips.   
- Per a evitar la producció de males olors, es considerarà el manteniment d'unes condicions higienicosanitàries adequades, com també el manteniment d'una vigilància respecte a la gestió d'animals morts o malalts.   
Respecte al programa de vigilància ambiental, s'estableixen de manera molt general algunes consideracions referents als elements que hauran de ser controlats, com són els que segueixen:  
- Control de l'execució de les obres conforme el projecte.  
- Manteniment dels senyals de ciruculació durant les obres.  
- Obtenció del certificat de final d'obra per a constatar la instal·lació de la tanca i la tela antiocells en les finestres.  
- Vigilància per part del Servei Tècnic Veterinari de la càrrega ramadera, maneig de l'explotació i bon estat sanitari dels animals.   
- Programa de revisió i manteniment periòdic de les sondes i de la resta d'equips.   
- Presentació anual d'informe referent a l'exercici de l'activitat, l'aplicació de les mesures de protecció i de restauració prescrites, dels controls realitzats i de qualsevol incidència que presente caràcter ambiental.   
Les mesures preventives i correctores recollides en l'estudi d'impacte ambiental hauran d'ampliar-se amb les indicades a continuació, com també amb el compliment dels condicionants exposats en aquesta declaració d'impacte ambiental:  
- Periòdicament es procedirà a la revisió de l'estat de la tanca perimetral i les portes d'accés a l'explotació, assegurant la correcta i constant ventilació i renovació de l'aire de l'interior de la nau; comprovant igualment, l'estat i les possibles ruptures de la tela antiocells col·locada en les finestres, amb l'objecte d'evitar l'entrada d'animals vectors de malalties.  
- L'explotació haurà de disposar de sistemes efectius d'evacuació de les aigües pluvials i sistemes de drenatge efectius en la parcel·la, amb l'objecte d'evitar entollades en les proximitats de les naus, i la generació de qualsevol tipus de lixiviat que puga resultar contaminant, en cas que es produïsca qualsevol tipus de contacte amb els residus generats en la granja.   
- La distància de les parcel·les on s'aplicarà la gallinassa respecte a altres explotacions ramaderes, nucli urbà o cursos d'aigua, s'haurà d'ajustar al que estableix el Reial decret 324/2000, de març de 2000, pel qual s'estableixen les normes bàsiques d'ordenació de les explotacions porcines.  
- Haurà de realitzar-se un balanç de nutrients per a cada una de les parcel·les en què s'aplica la gallinassa, per a no provocar problemes derivats de la contaminació per excés d'adobat orgànic o mineral.  
Consideracions jurídiques  
1. El projecte examinat constitueix un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del reglament d'aquesta, annex I apartat 6.A.  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana i en les altres disposicions que hi són d'aplicació.  
3. L'article 13, apartat 2, del Decret 119/2003, d'11 de juliol, del Consell de la Generalitat, pel qual aprova el Reglament orgànic i funcional de la Conselleria de Territori i Habitatge, atribueix a la Direcció General de Gestió del Medi Natural la competència sobre l'avaluació de l'impacte ambiental.  
Per tot això, i fent ús de les facultats que tinc legalment atribuïdes, formule la següent  
Declaració d'impacte ambiental  
Primer  
Estimar acceptable, només a l'efecte ambiental i sense perjudici de l'obtenció prèvia de les autoritzacions sectorials que hi són d'aplicació, l'inici d'activitat de l'explotació avícola, situada al terme municipal de la Salzadella (Castelló) promoguda per Francisco José Vinuesa Sospedra, sempre que aquest es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
- Haurà de complir a les especificacions establides per la Conselleria d'Agricultura, Pesca i Alimentació, en l'informe de la qual s'indicava, entre altres qüestions, les mesures complementàries que havien d'establir-se per a garantir una major higiene i benestar en l'explotació.   
- Prèvia a l'obtenció de la llicència d'activitat, haurà de presentar-se davant de l'òrgan substantiu, els càlculs de la superfície agrícola on s'aplicarà la gallinassa com a adob orgànic; havent de justificar-se amb la presentació de cèdula de propietat, pla cadastral i contracte firmat per cada un dels propietaris on s'aplicarà la gallinassa generada, basant-se en el que disposa el Reial decret 324/00, d'ordenació de les explotacions porcines. Haurà de tenir-se en compte que la superfície ha de ser suficient per a no sobrepassar l'aplicació de 170 kg N/ha i any, exigit pel Reial decret 261/1996, sobre protecció de les aigües contra la contaminació produïda per nitrats procedents de fonts agràries. A més no s'acceptarà superfície de parcel·les que no s'exploten agrícolament.  
- Haurà de disposar-se de femer en l'explotació, tal com estableix l'article 55 de la Llei 6/2003, de 4 de març, de la Generalitat, de ramaderia de la Comunitat Valenciana, de manera que puga emmagatzemar-se la producció de gallinassa d'almenys un cicle; havent de ser de formigó impermeabilitzat amb parets d'alçària suficient per a contenir la gallinassa allí acumulada, dissenyat amb lleuger pendent per a recollir els lixiviats en cubeta de recollida, impermeable i estanca construïda amb aquest fi, els quals podran ser incorporats de nou al muntó per a afavorir-ne l'eliminació per evapotranspiració.  
- Es gestionarà l'eliminació de cadàvers d'acord amb allò que s'ha estipulat en el Reglament 1774/2002, del Parlament Europeu i del Consell de 3 d'octubre de 2002, pel qual s'estableixen les normes sanitàries aplicables als subproductes animals no destinats al consum humà; per la qual cosa haurà de disposar-se de contracte actualitzat, de manera que estiga assegurada la retirada de cadàvers per una empresa autoritzada a aquest efecte. Així mateix, haurà de construir-se o localitzar-se en l'explotació un contenidor totalment estanc per a depositar els cadàvers fins que aquests siguen traslladats al contenidor municipal.   
- La superfície de l'explotació que no es trobe ocupada per les edificacions haurà de mantenir-se en explotació agrària efectiva, o bé, haurà de realitzar-se en ella plantació d'arbratge.   
- Per a minimitzar el possible impacte paisatgístic que puga generar en l'entorn on se situa l'explotació, haurà d'incorporar-se una barrera vegetal constituïda per aquelles espècies arbòries i arbustives que presenten una millor adaptació a les condicions del terreny; amb la qual cosa s'obtindrà, no sols un efecte positiu sobre la qualitat visual, sinó que també s'aconseguirà un increment de la qualitat de l'aire en l'entorn; així mateix, els acabats exteriors de les naus seran acords amb l'entorn circumdant.   
- Segons la Cartografia temàtica de la Conselleria de Territori i Habitatge, la superfície on s'exerceix l'activitat es localitza en un sòl classificat amb una vulnerabilitat a la contaminació d'aqüífers mitjana; per la qual cosa hauran d'aplicar-se mesures que eviten la contaminació de l'aigua per vessament superficial o percolació associada a la gestió incorrecta de residus orgànics.  
- L'activitat se sotmetrà en tot moment a tota disciplina que l'autoritat sanitària estime convenient.   
- Es comunicarà a aquesta Direcció General qualsevol variació que es produïsca en la destinació i tractament dels residus.  
Segon  
Notificar a les persones interessades que contra aquesta resolució, per no ser un acte definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que en defensa del seu dret estimen pertinents.  
Tercer  
Publicar aquesta declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
València, 25 de juliol de 2006.- La directora general de Gestió del Medi Natural: Concepción Maroto Álvarez.  
Declaració d'impacte ambiental  
Expedient: 57/06-AIA  
Títol: Ampliació de granja porcina d'encebament  
Promotor: Prats Carbó, SL  
Autoritat substantiva: Ajuntament de Tírig (Castelló)  
Objecte del projecte: Obtenció de la llicència d'activitat per a la legalització i ampliació de l'explotació porcina d'engreixament  
Localització: Partida Bosquets, polígon 20, parcel·la 232, del terme municipal de Tírig (Castelló)  
Descripció del projecte  
1. Descripció de les característiques més rellevants del projecte  
Es pretén obtenir la llicència d'activitat per a la legalització i ampliació de l'activitat porcina d'encebament les característiques, de la qual segons la documentació aportada, són les següents:   
Actualment, l'explotació (localitzada en una parcel·la de caràcter agrícola de 7.996 m²), es compon d'uns quants edificis legalitzats amb capacitat per a 1.244 places i dos edificis existents objecte de legalització (llatzaret i nau d'encebament amb capacitat per a 350 places). Es desitja realitzar, a més, una ampliació amb la construcció d'un nou edifici de 420 m², amb capacitat per a 300 places. Sent la capacitat final de l'explotació de 1.894 places d'encebament.   
L'activitat que es desenvolupa consisteix en l'encebament de porcs; rebent-se els porcells en l'explotació amb un pes aproximat de 15 - 20 kg, romanent en ella fins a aconseguir els 90 - 100 kg, moment en el qual són venuts per al trasllat d'aquests a escorxador.   
Les dejeccions que es produeixen són retirades diàriament, atés que les cel·les de les naus estaran cobertes amb un engraellat sobre un trapa de 75 cm de profunditat; estant revestit amb materials impermeables per a garantir-ne l'estanquitat i impermeabilitat.   
La quantitat de nitrogen generat anualment s'estima en 13.731,5 kg, i tenint en compte que la superfície agrícola disponible és de 105.18 ha; la dosi de N resultant per ha i any és de 130,5 (inferior a la dosi màxima recomanable de 170 kg de N/ha/any).   
El purí prèviament a ser retirat per a la utilització d'aquest com a adob orgànic, rebrà un tractament previ, amb l'objecte de reduir-ne la càrrega contaminant i rebaixar la producció d'olors molestes derivades del procés natural de fermentació.   
El fem generat s'emprarà com a adob orgànic en la parcel·la 8 del polígon 4, del terme municipal de Tírig, de 137,86 hectàrees de superfície, de les quals, 105.18 corresponen a cultiu de fruiters de secà i pastiu no natural (superfície disponible); i bosc baix improductiu, 32.68 hectàrees. Aplicant-se el fem únicament en zones destinades a cultius i pastius no naturals; adjuntant-se compromís d'acceptació del fem pel propietari (subscrit en data maig de 2005) i plànol de la parcel·la.   
Pel que fa a la distribució del fem sobre el terreny, en l'estudi remés, s'indica que es respectaran les distàncies mínimes establides de 100 metres respecte a altres explotacions del grup primer, i 200 metres respecte a explotacions pertanyents a la resta de grups i als nuclis urbans.   
En l'estudi d'impacte ambiental, s'estableix una diferenciació pel que fa a la capacitat d'emmagatzemament de purins de cadascuna de les naus que hi haurà en l'explotació; i les corresponents capacitats mínimes d'emmagatzemament són les següents:   
- Edifici 1 (4,1 mesos)  
- Edifici 2 (4,1 mesos)  
- Edifici 3 (4,1 mesos)  
- Edifici 4 (4,1 mesos)  
- Edifici 5 (4,1 mesos)  
- Edifici 6 (4 mesos)  
- Edifici 7 (4 mesos)  
Per la qual cosa en totes les naus queda superada la grandària necessària per a emmagatzemar la producció d'almenys tres mesos.   
S'instal·larà un sitja de pinso de 10.000 kg en un extrem de la nau.   
Els cadàvers que es produïsquen en l'explotació seran retirats a un edifici de recollida municipal; des de són retirats periòdicament per una empresa autoritzada.  
L'aigua s'obtindrà del subministrament de la xarxa de proveïment municipal, adjuntant-se en la documentació complementari certificat subscrit per la Sociedad Fomento Agrícola Castellonense SA (FACSA), concessionària del Servei Municipal d'Aigües Potables de l'Ajuntament de Tírig, en el qual s'indica, a data 22 de maig de 2006, que el promotor té contractat el subministrament d'aigua potable amb aquesta empresa.   
L'explotació es troba a 850 metres del nucli urbà de Tírig.   
Tramitació administrativa  
1. Informació pública i remissió de l'expedient  
L'expedient es va iniciar el 21 de febrer de 2006, amb la remissió per part de l'Ajuntament de Tírig de còpia de l'estudi d'impacte ambiental, certificat municipal en què consta que durant la fase d'informació pública no s'hi van presentar al·legacions, i còpia de la publicació en el BOP.  
La informació pública s'ha realitzat mitjançant publicació en el BOP núm. 4, de 10 de gener de 2006, com també la notificació als veïns limítrofs de l'activitat, sense la presentació d'al·legacions.   
Entre la documentació complementària remesa s'inclou certificat municipal en què s'especifica que d'acord amb la revisió del cadastre de rústica que es va efectuar en 1998, la numeració actual de les parcel·les es corresponen amb les següents:   
Numeració actual Numeració anterior  
Polígon Parcel·la Polígon Parcel·la  
12 213 20 232   
Els límits actuals de la parcel·la, després de la modificació del cadastre, són els següents:   
- Nord: parcel·la 210  
- Est: parcel·la 211  
- Sud: camí  
- Oest: parcel·la 214  
2. Sol·licitud d'informes sectorials i documentació complementària  
- En data 12 de maig de 2006, es comunica al promotor, a través de l'Ajuntament de Tírig, el requeriment de documentació complementària relativa als apartats següents:   
- Projecte d'activitat; tal com estableix l'article 21 del Decret 162/90, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
- Informe vinculant de conformitat del projecte amb la normativa de protecció del patrimoni cultural, establit en l'article 11 de la Llei 4/1998, d'11 de juny, de patrimoni cultural valencià; tal com s'estableix en l'Ordre de 3 de gener de 2005, de la Conselleria de Territori i Habitatge publicada en el DOGV núm. 4922 (12.01.2005), per la qual s'estableix el contingut mínim dels estudis d'impacte ambiental que s'han de tramitar davant d'aquesta Conselleria.   
- Informe del veterinari d'àrea.  
- Informe del cap local de sanitat.  
- Atés que la procedència de l'aigua per a l'explotació s'obté del subministrament de la xarxa municipal, haurà d'aportar-se còpia del contracte de proveïment i de l'últim rebut que en justifique el pagament.   
- El 26 de maig de 2006, és remesa a aquest Servei la documentació complementària anteriorment citada.   
- Constitueix els antecedents del present expedient els informes següents:   
- Estimació d'impacte ambiental favorable, dictada en data 8 de novembre de 1999, per la directora general de Planificació i Gestió del Medi Natural, referent a l'inici d'activitat de l'explotació (constituïda per dues naus amb capacitat total per a 544 places d'encebament).  
- Declaració d'impacte ambiental favorable, dictada en data 15 d'octubre de 2003, pel director general de Gestió del Medi Natural, en relació a l'obtenció de la llicència d'activitat per a l'ampliació de l'explotació, avaluant-se una capacitat total de 1.244 porcs d'engreixament.   
Informes sectorials  
- L'expedient municipal remés està constituït pels informes següents:   
- Informe favorable del cap local de sanitat.  
- Informe favorable del veterinari d'àrea.  
- Certificat municipal d'equivalències pel que fa a la revisió del cadastre de rústica.   
- Certificat municipal referent a la informació pública del projecte en el BOP, com també la no-presentació d'al·legacions durant el període de duració d'aquesta.   
- Autorització prèvia del Servei Territorial d'Urbanisme i Ordenació Territorial de Castelló (Resolució de 17 de maig de 2000, expedient 2000/0180); incloent-se informes favorables de la Conselleria de Medi Ambient (de data 12 de març de 200), i de la Conselleria d'Agricultura, Pesca i Alimentació (de data de 9 de maig de 2000), indicant-se en aquest últim que:   
- Les noves instal·lacions compleixen el que disposa el Reial decret 324/00, del MAPA pel que fa a capacitat i distàncies, la qual cosa possibilita l'exoneració del compliment del requisit d'ocupació màxima previst en la Llei 4/92.  
- Es condiciona l'autorització prèvia de les construccions a la dotació en les instal·lacions de:  
- Tanca perimetral de l'explotació.  
- Gual sanitari a l'entrada de l'explotació.  
- Tela antiocells o malla metàl·lica en finestres i buits.  
- El disseny de la instal·lació evitarà l'entrada de vehicles permetent que totes les operacions es realitzen des de fora de l'explotació.  
Afeccions legals  
El sòl on se situa l'explotació, està classificat com a sòl no urbanitzable comú, segons normativa urbanística municipal.  
El projecte no afecta cap espai natural protegit de la província de Castelló ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desenvolupament de la Llei 11/94, d'espais naturals protegits de la Comunitat Valenciana.  
El projecte no afecta el domini públic hidràulic.  
El municipi de Tírig no està considerat com a zona vulnerable segons el Decret 13/2000, de 25 de gener, del Govern Valencià, pel qual es designen, en l'àmbit de la Comunitat Valenciana, determinats municipis com a zones vulnerables a la contaminació de les aigües per nitrats procedents de fonts agràries.   
Consideracions ambientals  
1. Elements ambientals que poden veure's afectats de forma important pel projecte. Identificació i valoració d'impactes.  
En l'estudi d'impacte ambiental s'ha efectuat una descripció de les característiques ambientals de la zona, des del punt de vista de la climatologia, edafologia, hidrologia, vegetació i fauna.   
L'explotació es localitza sobre una parcel·la agrícola ocupada per cultius de secà i en un entorn agrícola de topografia plana, quedant integrada paisatgísticament en la zona on se situa. Així mateix, el projecte no afecta camins ramaders, tampoc afecta comunitats botàniques o faunístiques d'especial interés ambiental o espècies protegides, endèmiques, en perill d'extinció o de distribució escassa o puntual en el context provincial de la Comunitat Valenciana.  
S'han identificat les accions susceptibles de produir impacte sobre el medi, distingint-se entre la fase de construcció i la de funcionament; sent els elements més destacables els següents:  
- Durant la fase de construcció:   
- Desbrossament del terreny i explanació de la superfície que s'ha d'ocupar pel nou edifici.  
- Acumulació de materials procedents de l'esmentat desbrossament.  
- Sorolls produïts durant la construcció.  
- Respecte a la fase de funcionament:  
- Impacte visual produït per les construccions de l'explotació.  
- Risc de transmissió de malalties pels vehicles que accedeixen a l'explotació.  
- Risc de transmissió de malalties per l'entrada de persones alienes a l'explotació.   
- Accés a l'interior de l'explotació d'animals que puguen ser vectors de malalties.  
- Risc de producció de males olors degudes als cadàvers que es generen en l'explotació.  
- Contaminació del sòl produïda per fuites en les trapes d'emmagatzemament de residus.  
- Olors produïdes en el moment de buidar les trapes d'emmagatzemament de residus.  
- Sorolls produïts per l'activitat.  
- Contaminació d'aigües i sòls on s'aplica el fem com a adob orgànic.   
- Possible toxicitat a llarg termini dels sòls on s'aplica el fem com a adob.  
Per a valorar qualitativament les possibles alteracions derivades fonamentalment de l'ampliació de l'activitat ramadera, s'ha valorat i identificat l'efecte que provocaria les diverses accions mitjançant una sèrie de paràmetres i variables. Encara que, posteriorment, no s'ha efectuat una valoració global dels resultats, pot considerar-se l'activitat en termes generals, com a viable des del punt de vista ambiental, amb l'aplicació de les mesures correctores proposades en l'estudi d'impacte ambiental, com també amb el compliment dels condicionants exposats en aquesta declaració d'impacte ambiental.   
2. Consideracions sobre la proposta de mesures correctores i del programa de vigilància ambiental.  
En l'estudi d'impacte ambiental s'han agrupat les mesures preventives i correctores en un únic apartat, fent referència als diversos impactes que es consideren susceptibles de produir-se, basant-se en els identificats en l'apartat anterior. En termes generals, caben destacar les següents mesures proposades:   
- Finalitzada la fase de desbrossament i excavació, els materials sobrants seran transportats a l'abocador municipal inerts habilitat amb aquest fi al municipi.  
- Els edificis tindran un acabat d'acord amb les característiques de l'entorn on s'ubiquen.  
- Es proposa la instal·lació d'una pantalla vegetal en tot el perímetre de l'explotació, mitjançant espècies arbòries de creixement ràpid.  
- Es disposarà d'un sistema de desinfecció (gual sanitari) per als vehicles que accedisquen a l'explotació; com també un sistema de desinfecció de la resta del vehicle, com per exemple, sistema d'aigua a pressió.  
- Es restringirà l'entrada de persones alienes a l'explotació, exigint-se determinades mesures higièniques.   
- S'efectuarà una retirada immediata dels cadàvers que es produïsquen, transportant-los al centre de recollida.   
- S'instal·larà un tanca perimetral en l'explotació, com també malla metàl·lica en finestres i buits, amb l'objecte d'evitar l'accés a l'interior de les instal·lacions d'animals susceptibles de ser vectors portadors de malalties.   
- S'aplicaran mesures de desinsectació i desratització.   
- El fem produït serà emmagatzemat en les fosses i basses construïdes amb materials impermeables, per a evitar la producció de qualsevol tipus de fuita; per a la qual cosa, els sòls i parets d'aquests seran revestits de materials impermeables.   
- Prèviament a la utilització del fem com a adob orgànic, es realitzarà un tractament d'aquest, i s'efectuaran anàlisis que permeten conéixer l'eficàcia d'aquest; realitzant-se una anàlisi abans del seu tractament que servisca com a referència inicial.   
- L'ús del fem es limitarà als camps de cultiu i pastius no naturals, i no es podrà utilitzar en la resta (pastius naturals).   
- A l'hora d'utilitzar el purí com a fertilitzant, es limitarà la zona d'aplicació als camps de cultiu i pastius no naturals, evitant les proximitats de corrents d'aigua, rius, rierols, barrancs, etc., com també fonts, conduccions subterrànies d'aigua i altres possibles focus de contaminació. No se superarà la quantitat de 170 kg de N/ha i any. S'haurà de llaurar i soterrar immediatament per a evitar les possibles pèrdues de nitrogen amoniacal.  
Respecte al programa de vigilància ambiental, s'han establit de forma molt general, algunes consideracions referents als elements que hauran de ser controlats, com són els següents:   
- Prèviament a la utilització dels purins com a adob orgànic, es considera la conveniència de realitzar un informe anual per part d'una empresa; aplicant-se si procedeix, en funció dels resultats obtinguts, les correccions oportunes al tractament.   
- Es mantindrà un control per a evitar l'aplicació de dosi d'adobat superiors als 170 kg de N per hectàrea i any.   
- Es comprovarà periòdicament l'estat de la tanca perimetral i les malles dels buits.  
- Es canviarà amb la freqüència que es considere més adequada el líquid o la substància desinfectant del gual sanitari per a mantenir en òptimes condicions el poder higiènic d'aquest.   
- Comprovació de les parets i sòls de les fosses i basses, per a evitar l'aparició de possibles fuites.   
- Presentació anual d'informe referent a l'exercici de l'activitat, l'aplicació de les mesures de protecció i de restauració prescrites, dels controls realitzats i de qualsevol incidència que presente caràcter ambiental.   
Consideracions jurídiques  
- El projecte examinat constitueix un dels supòsits fàctics en què resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del reglament d'aquesta, annex I apartat 6.a.  
- En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana i en les altres disposicions que hi són d'aplicació.  
- L'article 13, apartat 2, del Decret 119/2003, d'11 de juliol, del Consell de la Generalitat, pel qual aprova el Reglament orgànic i funcional de la Conselleria de Territori i Habitatge, atribueix a la Direcció General de Gestió del Medi Natural la competència sobre l'avaluació de l'impacte ambiental.  
Per tot això, i fent ús de les facultats que tinc legalment atribuïdes, formule la següent  
Declaració d'impacte ambiental  
Primer  
Estimar acceptable, només a l'efecte ambiental i sense perjudici de l'obtenció prèvia de les autoritzacions sectorials que hi són d'aplicació, la legalització i ampliació de l'explotació porcina d'encebament, situada a la partida Bosquets, polígon 20, parcel·la 232, del terme municipal de Tírig (Castelló), promogut per Prats Carbó, SL, sempre que aquest es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:   
- Prèviament a l'obtenció de la llicència d'activitat, haurà de justificar-se davant de l'òrgan substantiu, el compliment dels condicionants exigits en la declaració d'impacte ambiental dictada per a l'anterior ampliació de l'activitat.   
- Haurà de complir les especificacions i els condicionants en l'informe elaborat per la Conselleria d'Agricultura, Pesca i Alimentació.   
- Haurà de disposar-se, prèviament a la concessió de llicència d'activitat, de l'informe favorable de Patrimoni Cultural de la Conselleria de Cultura, Educació i Esport; i aquest haurà de ser presentat davant d'aquesta Direcció General i davant de l'òrgan substantiu.  
- S'haurà de disposar de gual sanitari en l'explotació, tanca perimetral, malla en buits que impedisca l'accés a l'interior de les instal·lacions d'animals que puguen ser vectors de malalties, i la resta de mesures higienicosanitàries exigides en la legislació vigent en la matèria.  
- La instal·lació haurà de dissenyar-se de manera que s'evite l'entrada en el recinte de vehicles de proveïment de pinsos, càrrega i descàrrega d'animals i retirada de purins, havent de realitzar-se aquestes operacions des de fora de l'explotació, segons Reial decret 324/2000, de 3 de març de 2000, pel qual s'estableixen les normes bàsiques d'ordenació de les explotacions porcines.  
- Tal com s'indica en l'estudi d'impacte ambiental, el purí serà tractat amb complex bacterià, de manera que millore les seues propietats com a adob orgànic, alhora que en disminuïsca la càrrega contaminant, com també l'emissió d'olors. Es comprovarà l'eficàcia del tractament de purins i es modificarà la seua manipulació o se substituirà per un altre tractament si s'observa la ineficàcia d'aquest amb la seua correcta manipulació. Amb aquest fi, haurà de dur-se a terme anàlisis abans de començar el tractament que servisquen com a referent inicial. Aquestes anàlisis hauran de presentar-se davant d'aquesta Direcció General en cas de ser requerides, podent-se aplicar, en cas de ser necessari, les correccions oportunes al tractament. Així mateix, es limitarà l'aplicació del purí a camps de cultiu i pastius no naturals, evitant les proximitats de corrents d'aigua, rius, rierols, barrancs, etc., com també fonts, conduccions subterrànies d'aigua i altres possibles focus de contaminació; i no es podrà superar la quantitat de 170 kg de N/ha i any.   
- Es gestionarà l'eliminació de cadàvers d'acord amb el que estipulat el Reglament 1774/2002, del Parlament Europeu i del Consell, de 3 d'octubre de 2002, pel qual s'estableixen les normes sanitàries aplicables als subproductes animals no destinats al consum humà; per la qual cosa haurà de disposar-se de contracte actualitzat, i subscrit per a la totalitat d'animals, de manera que estiga assegurada la retirada de cadàvers per una empresa autoritzada a aquest efecte.  
- Per a minimitzar el possible impacte paisatgístic que puga generar en l'entorn on se situa l'explotació, haurà d'incorporar-se una barrera vegetal constituïda per aquelles espècies arbòries i arbustives que presenten una millor adaptació a les condicions del terreny; amb la qual cosa s'obtindrà, no sols un efecte positiu sobre la qualitat visual, sinó que també s'aconseguirà un increment de la qualitat de l'aire en l'entorn.   
- Es comunicarà a aquesta Direcció General qualsevol variació que es produïsca tant en el tractament, com en la destinació dels residus.  
Segon  
Notificar a les persones interessades que contra aquesta resolució, per no ser un acte definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que en defensa del seu dret estimen pertinents.  
Tercer  
Publicar aquesta declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
València, 16 d'agost de 2006.- la directora general de Gestió del Medi Natural: Concepción Maroto Álvarez.  
Declaració d'impacte ambiental  
Expedient: 79/04-AIA  
Títol: Explotació avícola de gallines ponedores  
Promotor: Avícola Hermanos Cervera SL  
Autoritat substantiva: Ajuntament de Catadau (València)  
Objecte del projecte: Obtenció de la llicència d'activitat per a la legalització de l'ampliació d'activitat avícola de gallines ponedores  
Localització: Polígon 6, parcel·la 88, del terme municipal de Catadau (València)  
Descripció del projecte  
1. Descripció de les característiques més rellevants del projecte  
Es pretén obtenir la llicència d'activitat per a la legalització de l'activitat avícola de gallines ponedores, les característiques, de la qual segons la documentació aportada, s'hi descriuen a continuació:   
La nau té capacitat per a albergar fins a un màxim de 70.000 gallines; les quals entren en l'explotació amb 20 setmanes, començant el període de posta a partir de les 21 setmanes, i romanent en aquesta durant 14 mesos més, que és la duració aproximada del cicle de posta d'ous; moment a partir del qual són destinades a altres explotacions.   
La gallinassa generada és extreta diàriament, mitjançant les cintes que es troben sota de les gàbies, accionades mecànicament; sent la producció total anual de gallinassa de 1.270 t3. El seu emmagatzemament s'efectuarà en un femer de superfície impermeable amb pendent cap a fossa de recollida de lixiviats, també impermeable. El femer tindrà una superfície de 200 metres quadrats, i la bassa de lixiviats, una capacitat de 6 metres cúbics; bombant-se l'efluent mitjançant bomba de fangs sobre la gallinassa novament, en cas d'omplir-se. Sent la capacitat total d'emmagatzemament del femer de 350 tones, superior als tres mesos exigits en la legislació vigent en la matèria.   
S'adjunta declaració firmada pel Sr. Antonio López Arquer, en el qual s'indica que aquest efectua la retirada del fem que aquesta granja produeix; estant emés a data 2 de novembre de 2005; no detallant-se ni la freqüència de la retirada d'aquesta, ni la quantitat total de gallinassa que és extreta de l'explotació.   
Les baixes que es produeixen en l'explotació són recollides regularment per una empresa autoritzada amb aquest fi; i s'hi adjunta còpia de contracte, firmat a data 11 d'agost de 2005.   
Encara que en l'estudi d'impacte ambiental s'indica que s'adjunta l'informe favorable de l'organisme de conca sobre la disponibilitat i compatibilitat de l'increment del consum de l'aigua derivat de la implantació de l'activitat, únicament s'ha incorporat una còpia del certificat expedit pel secretari de la cooperativa de regs Pou Sant Pere Heretat SCV, en el qual només consta la inclusió com a soci del promotor en l'esmentada cooperativa, i una referència a les parcel·les de la seua propietat, les quals, entre les mencionades, no hi ha coincidència amb la parcel·la en què es troba l'explotació; ni s'indica la quantitat d'aigua consumida en l'explotació, ni la quantitat de què és possible disposar de manera anual.  
L'explotació es troba a una distància de 5 km respecte al nucli urbà més pròxim.  
Tramitació administrativa  
1. Informació pública. Remissió de l'expedient.  
L'expedient es va iniciar el 4 de maig de 2004, amb la remissió per part de la Comissió Provincial d'Activitats Qualificades, del projecte d'activitat, estudi d'impacte ambiental i expedient municipal.  
La informació pública s'ha realitzat mitjançant la publicació en el BOP núm. 264, de 6 de novembre de 2000, com també la notificació als veïns limítrofs a l'activitat, sense que s'hi hagen presentat al·legacions.   
2. Petició d'informes sectorials  
En data 26 de juliol de 2005, es comunica al promotor, a través de l'Ajuntament, el requeriment de documentació complementària relativa a les qüestions següents:   
Atés que l'estudi d'impacte ambiental presentat, amb data visat 3 de maig de 2000, no compleix els requisits mínims pel que fa a contingut, que estableix l'article 7 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental; se sol·licita la presentació d'un nou estudi d'impacte ambiental que s'ajuste pel que fa a contingut a la legislació vigent d'impacte ambiental, considerant a més que haurà d'actualitzar-se la documentació presentada a la legislació vigent relacionada amb la naturalesa del projecte.  
   
El nou estudi d'impacte ambiental, i també el corresponent document de síntesi adjunt, són remesos el 20 d'abril de 2006.  
Informes sectorials  
- L'expedient municipal remés inclou els informes següents:   
- Informe favorable del tècnic industrial municipal   
- Informe de sanitat subscrit pel cap local de sanitat, en el qual no s'indica si aquest és favorable o no respecte a si escau concedir la llicència, per no trobar-se completat l'apartat corresponent.  
- Informe favorable de l'Alcaldia.  
- Autorització prèvia de la Direcció General de Planificació i Ordenació Territorial (Resolució del 4 de febrer de 2004), referent a l'autorització prèvia per a la construcció de la granja avícola; en el qual s'indica:   
- S'han sol·licitat informes sectorials a la Conselleria d'Agricultura i a l'Ajuntament de Catadau (sense que aquest últim haja tingut entrada en l'esmentada Conselleria d'Obres Públiques, Urbanisme i Transport, en la data d'emissió d'aquesta resolució, de data 23 de febrer de 2004). L'informe de la Conselleria d'Agricultura (amb entrada en el Registre de la Comissió Territorial d'Urbanisme de València en data 7 de novembre de 2003), s'ha emés en sentit favorable.   
Afeccions legals  
El sòl on se situa l'explotació es qualifica com a sòl no urbanitzable comú, segons les normes subsidiàries de planejament municipal.   
El municipi de Catadau està inclòs en el Decret 13/2000, de 25 de gener, del Govern Valencià, pel qual es designen, en l'àmbit de la Comunitat Valenciana, determinats municipis com a zones vulnerables a la contaminació de les aigües per nitrats procedents de fonts agràries. Per la qual cosa qualsevol activitat agrària exercida allí hauria de preveure el que estableix el Reial decret 261/1996, de 16 de febrer, sobre protecció de les aigües contra la contaminació produïda pels nitrats procedents de fonts agràries, en relació al Codi de bones pràctiques agràries; especialment pel que fa a les limitacions quant a la quantitat d'adobament que s'ha de realitzar.  
L'activitat proposada no afecta cap espai natural protegit de la província de València ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desenvolupament de la Llei 11/94, d'espais naturals protegits de la Comunitat Valenciana.  
Consideracions ambientals  
1. Elements ambientals que poden veure's afectats de manera important pel projecte. Identificació i valoració d'impactes.  
S'efectua una descripció molt general de les característiques ambientals de la zona on se situa l'explotació, des del punt de vista de la geologia, edafologia, geomorfologia, hidrologia (superficial i subterrània), climatologia, vegetació, fauna i paisatge.   
La valoració d'impacte s'ha realitzat a partir de l'elaboració d'una matriu causa-efecte, en la qual s'estableix una relació entre les accions i els factors ambientals susceptibles de ser afectats per aquestes; i s'estableixen així mateix, mètodes de valoració basant-se en una sèrie de coeficients de ponderació i paràmetres de valoració, com ara la naturalesa, magnitud, o intensitat de l'impacte corresponent.   
No obstant això, no s'ha realitzat una valoració i descripció del resultat obtingut en la taula de valors realitzada.   
S'han identificat, des d'una visió excessivament generalista, els elements i accions impactants, distingint-se entre la fase de construcció i funcionament; no obstant això, atés que l'explotació es troba construïda, considerarem, únicament, a l'efecte pertinent, el següent:   
- L'impacte sobre el sòl, derivat de la construcció pròpiament dita; valorant-se com un impacte moderat de caràcter permanent.  
- L'impacte sobre la flora (de caràcter moderat), es deriva com a conseqüència d'haver-hi superfície de la parcel·la ocupada per edificacions permanents.  
- Pel que fa a l'impacte sobre la hidrologia, s'indica que l'activitat no interfereix sobre les aigües subterrànies, establint-se un impacte sobre les superficials de caràcter i intensitat entre dèbil i moderada.   
- Impacte associat a l'emissió d'olors molestes, no obstant això, atesa la localització de l'explotació, aquest efecte es veu atenuat.  
- La possibilitat que es produïsca una evacuació incontrolada de lixiviats, també es considera poc probable considerant una utilització racional de la gallinassa generada.   
2. Consideracions sobre la proposta de mesures correctores i del programa de vigilància ambiental  
Pel que fa a les mesures protectores i correctores establides en l'estudi d'impacte ambiental, s'han distingit entre la fase d'execució de les obres i la de funcionament; considerant en aquest apartat, únicament a les que poden aplicar-se sobre la fase de funcionament de l'explotació avícola, per trobar-se ja construïda. Poden, per tant, destacar-se les següents:   
- S'haurà de garantir l'adequada destinació dels materials sobrants, en abocadors autoritzats.  
- Instal·lació de tanca perimetral en tota l'àrea d'actuació.  
- Instal·lació de pantalles vegetals.  
- Manteniment del màxim de vegetació natural en la parcel·la.  
- Mesures encaminades a evitar la producció de males olors.  
- S'haurà d'evitar la proliferació d'insectes i rosegadors.   
- Compliment de les mesures sanitàries bàsiques.  
- Si hi ha viabilitat econòmica, s'haurà d''incrementar la integració paisatgística amb l'entorn, mitjançant la plantació de barreres vegetals en forma de plantació d'arbres ornamentals; com també la realització de reparacions periòdiques i operacions de pintura de les façanes, per a mantenir un millor aspecte visual d'aquestes.   
- Sobre la gallinassa s'haurà d'aplicar productes desodorants addicionals quan s'estime convenient.   
- Tots els espais de l'explotació s'hauran de mantenir en les millors condicions de neteja possibles.  
- S'hauran d'eliminar aquelles depressions i guals del terreny que puguen originar tolls d'aigua.  
- S'hauran de realitzar desinsectacions periòdiques amb productes químics autoritzats de baixa toxicitat.  
- S'hauran de col·locar productes raticides en diversos llocs de la granja, especialment en la zona d'emmagatzemament de productes.   
Pel que fa al programa de vigilància ambiental, s'assenyala que es procedirà a la vigilància del desenvolupament de les mesures correctores i protectores, vigilant-se el manteniment d'aquestes i la seua possible modificació en funció dels resultats; indicant-se al seu torn, entre altres, les mesures següents:  
- De manera coincident amb el buit sanitari, s'haurà de procedir a la neteja i la desinfecció integral dels locals i elements utilitzats.  
- En cas de detectar-se anomalies sanitàries en l'explotació, s'hauria d'avisar als serveis veterinaris.  
- En l'accés a l'explotació s'haurà de disposar de gual sanitari, o equip desinfectant a pressió; i col·locar igualment, pediluvis desinfectants en tots els accessos a l'interior de les naus.  
- Les baixes que es produïsquen hauran de ser recollides regularment per l'entitat amb què es té contractat aquest servei.  
- S'haurà de controlar l'adequat funcionament de la ventilació forçada, a fi d'evitar la proliferació d'olors.   
- En els buits de la nau s'haurà d'instal·lar tela antiocells.  
- El perímetre de l'explotació haurà d'estar dotat de tanca per a evitar l'accés incontrolat de persones i animals.  
- S'haurà de cuidar especialment la impermeabilitat dels sòls.   
No obstant això, malgrat l'excessiva visió generalista des de la qual s'ha abordat aquest apartat en l'estudi d'impacte ambiental, pot considerar-se en termes generals, com a viable l'activitat des del punt de vista ambiental amb l'aplicació de les mesures correctores proposades en l'estudi d'impacte ambiental, com també amb el compliment dels condicionants exposats en aquesta declaració d'impacte ambiental.  
Consideracions jurídiques  
1. El projecte examinat constitueix un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del reglament d'aquesta, annex I apartat 1.h.  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana i en les altres disposicions que hi són d'aplicació.  
3. L'article 13, apartat 2, del Decret 119/2003, d'11 de juliol, del Consell de la Generalitat, pel qual aprova el Reglament orgànic i funcional de la Conselleria de Territori i Habitatge, atribueix a la Direcció General de Gestió del Medi Natural la competència sobre l'avaluació de l'impacte ambiental.  
Per tot això, i fent ús de les facultats que tinc legalment atribuïdes, formule la següent   
Declaració d'impacte ambiental  
Primer  
Estimar acceptable, només a l'efecte ambiental, i sense perjudici de l'obtenció prèvia de les autoritzacions sectorials que hi són d'aplicació, el projecte de legalització de l'explotació avícola, situada al polígon 6, parcel·la 88, del terme municipal de Catadau (València), promogut per Avícola Hermanos Cervera SL, sempre que aquest es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:   
- Prèviament a l'obtenció de la llicència d'activitat haurà de presentar-se davant d'aquesta Direcció General i davant de l'òrgan substantiu, còpia del contracte de recollida de gallinassa, vigent, degudament firmat per ambdues parts, i en el qual s'especifique la duració d'aquest, com també la quantitat i freqüència de la retirada d'aquesta.   
- Prèviament a l'obtenció de la llicència d'activitat haurà de presentar-se davant d'aquesta Direcció General i davant de l'òrgan substantiu, còpia de l'informe favorable de l'organisme de conca competent, sobre la disponibilitat i compatibilitat de l'increment del consum d'aigua derivat de la implantació de l'ús previst en el projecte, amb les previsions dels plans hidrològics, a més de la no-afecció o menyscabament a altres usos existents legalment implantats, establit en l'article 19 de la Llei 4/2004, de 30 de juny, de la Generalitat, d'ordenació del territori i protecció del paisatge.  
- Atés que el municipi de Catadau està considerat com a zona vulnerable segons el Decret 13/2000, de 25 de gener, del Govern Valencià, pel qual es designen, en l'àmbit de la Comunitat Valenciana, determinats municipis com a zones vulnerables a la contaminació de les aigües per nitrats procedents de fonts agràries; s'hauran d'aplicar totes aquelles mesures que siguen necessàries per a evitar la contaminació de l'aigua per vessament superficial o percolació associada a la gestió incorrecta de residus orgànics; sobretot, en cas de modificar la gestió de residus destinant-los com a adob orgànic en camps de cultiu de la zona.  
- Per a minimitzar el possible impacte paisatgístic que puga generar en l'entorn on s'ubica l'explotació avícola, haurà d'incorporar-se una barrera vegetal constituïda per aquelles espècies arbòries i arbustives que presenten una millor adaptació a les condicions del terreny; amb la qual cosa s'obtindrà, no sols un efecte positiu sobre la qualitat visual, sinó que també s'aconseguirà un increment de la qualitat de l'aire en l'entorn.   
- Es gestionarà l'eliminació de cadàvers d'acord amb el que estipula el Reglament 1774/2002, del Parlament Europeu i del Consell de 3 d'octubre de 2002, pel qual s'estableixen les normes sanitàries aplicables als subproductes animals no destinats al consum humà; per la qual cosa haurà de disposar-se de contracte actualitzat, de manera que estiga assegurada la retirada de cadàvers per una empresa autoritzada a aquest efecte.  
- Es complirà als requisits establits en el Reial decret 3/2002, d'11 de gener, pel qual s'estableixen les normes mínimes de protecció de les gallines ponedores (BOE núm. 13, de 15 de gener de 2002).  
- L'activitat se sotmetrà en tot moment a tota disciplina que l'autoritat sanitària estime convenient.   
- Es comunicarà a aquesta Direcció General qualsevol variació que es produïsca en el tractament i destinació dels residus.  
Segon  
Notificar a les persones interessades que contra aquesta resolució, per no ser un acte definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que en defensa del seu dret estimen pertinents.  
Tercer  
Publicar aquesta declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
València, 16 d'agost de 2006.- La directora general de Gestió del Medi Natural: Concepción Maroto Álvarez.  
Declaració d'impacte ambiental  
Expedient: 96/06-AIA  
Títol: Granja porcina de producció  
Promotor: García Crosanto CB  
Autoritat substantiva: Direcció General de Qualitat Ambiental  
Objecte del projecte: Sol·licitud de llicència d'activitat per a l'inici d'activitat de granja porcina de producció.   
Localització: Partida d'en Serrans, polígon 13, parcel·la 64, del terme municipal de les Useres (Castelló)  
Descripció del projecte  
1. Descripció de les característiques més rellevants del projecte  
Es pretén obtenir la llicència d'activitat per a l'inici d'activitat d'una granja porcina de producció, les característiques de la qual segons la documentació aportada, són:  
Es pretén construir 4 naus en una finca agrícola de 12,850 ha de superfície segons el que s'ha redactat en l'estudi (encara que en l'autorització prèvia de la Direcció General de Planificació i Ordenació Territorial s'indica que es vincula a una parcel·la de 105.643 m²), amb l'objecte d'instal·lar en aquestes una activitat de granja porcina de multiplicació, que estarà inscrita en el grup especial, a la partida d'en Serrans, polígon 13, parcel·la 64, del terme municipal de les Useres; que té una capacitat d'unes 2.500 mares amb les seues cries. Aquestes naus pertanyen a:  
- Nau de mares (cobriment i control): de 1.842,40 m²; disposarà de 1.020 boxs, habitació del veterinari, llatzaret, lavabos i vestidors.  
- Nau de mares (paritori): de 3.071,20 m² de superfície, tindrà una capacitat per a 600 mares.  
- Nau parc: de 1.680,75 m² i capacitat per a 875 truges.  
- Nau porcellera: la superfície serà de 1.560 m², amb una capacitat total de 8.200 porcells; i s'haurà d'habilitar en aquesta una zona de llatzaret, amb un funcionament i disposició independent de la resta de la nau.   
En totes les naus, tal com s'indica en l'estudi d'impacte ambiental, els animals estaran dotats d'espai suficient, tal com s'estableix en el Decret 1048/1994, sobre benestar animal, complint-se els requisits sobre espais mínims i condicions de cria.   
La granja es dedicarà a la producció de porcells, que produiran les 2.500 truges reproductores, sotmeses a inseminació, els quals seran alimentats i assistits fins a obtenir el pes aproximat de 18-20 kg, moment en el qual seran traslladats a altres granges. La capacitat de les truges mares serà de 2,2 parts a l'any, tenint aproximadament, una ventrada de 8 porcells.   
La producció de purí anual s'estima en 13.490 m³, equivalents a 35.420 kg de N/any, considerant incorporada en aquesta xifra una reducció del 12% de nitrogen, derivada de la tipologia de pinsos subministrats als animals. En la documentació complementària remesa després de l'estudi s'adjunta còpia del contracte subscrit amb l'esmentada empresa proveïdora de pinsos Producciones Agropecuarias del Turia, SA.   
En el sòl de les naus existiran basses de dejeccions per a la recollida del purí, que estaran separades segons els departaments; i es disposarà a més d'una bassa coberta, amb capacitat per a 300 m³. Les basses estaran construïdes a base de solera i parets de formigó, per tal d'evitar la possibilitat de contaminació de les aigües subterrànies fonamentalment.   
El purí generat serà utilitzat com a adob orgànic en finques agrícoles pròpies i en concertades, i seran adjuntats els contractes d'autorització de les esmentades parcel·les per part dels seus propietaris, i també els plànols cadastrals de localització d'aquestes; sent la totalitat de les parcel·les que s'adjunten d'aproximadament 191,66 ha. Paral·lelament, tal com s'assenyala en l'estudi d'impacte ambiental, no s'escamparan purins a menys de 35 metres de conduccions d'aigua sense pressió, pous, captacions d'aigües potables o destinades al reg d'hortalisses. Tampoc en menys de 200 metres respecte de zones de bany, llocs d'acampada o cursos d'aigua si el pendent de la superfície en què s'escampen és superior al 7%.   
L'aigua que utilitza la granja procedirà d'un pou d'aigua potable, i no se n'extraurà mai més de 7.000 m³/any. S'hi adjunta autorització pertinent de l'organisme de conca, Confederació Hidrogràfica del Xúquer, relativa a l'aprofitament d'aigües subterrànies de nova implantació per a cabal inferior a 7.000 m³/any.  
Així mateix, s'hi adjunta certificat emés pel secretari interventor de l'Ajuntament de les Useres, en el qual se certifica que la parcel·la 64, polígon 13, té proveïment d'aigua de la xarxa general d'aigua potable municipal mitjançant una canonada existent a una distància aproximada de 1.200 metres, en línia recta.   
Respecte a l'eliminació de cadàvers de l'explotació, en l'estudi d'impacte ambiental s'indica que l'Ajuntament de les Useres ha subscrit un contracte amb el centre d'aprofitament de cadàvers de Canet Sansano, situat a la localitat d'Almassora, i s'assenyala que la recollida d'animals morts s'efectua en l'esmentada localitat diàriament; i es disposarà, per al trasllat d'aquests fins a les Useres, de dipòsits estancs, amb tapadora hermètica, subministrats per l'empresa.   
Els residus agroquímics seran depositats en un contenidor proporcionat per un gestor de residus autoritzat amb aquest fi, fins que aquest n'efectue la recollida.  
L'explotació està situada a 7 km de distància respecte al nucli urbà de les Useres.  
Tramitació administrativa  
1. Informació pública i remissió de l'expedient  
L'expedient es va iniciar el 3 de maig de 2005, amb la remissió per part de l'Àrea de Qualitat Ambiental, de la Conselleria de Territori i Habitatge, de còpia de l'estudi d'impacte ambiental i del projecte bàsic, la qual tramita l'autorització ambiental integrada.   
La informació pública s'ha realitzat mitjançant la publicació en el DOGV núm. 5125, de 31 d'octubre de 2005, sense que s'hi hagen presentat al·legacions.   
2. Sol·licitud d'informes sectorials i documentació complementària  
En data 27 de febrer de 2006, l'àrea de Qualitat Ambiental d'aquesta Conselleria remet estudi acústic i document sobre el període d'informació pública.   
En data 31 de maig de 2006, l'Àrea de Qualitat Ambiental remet a aquest Servei d'Avaluació d'Impacte Ambiental la documentació complementària composta per:   
- Còpia de la notificació realitzada per la Direcció General de Patrimoni Cultural Valencià, de la Conselleria de Cultura, Educació i Esport, relativa a la prospecció arqueològica i etnològica d'aquesta activitat; en la qual s'indica:  
- «Realitzada la prospecció arqueològica relacionada amb aquesta activitat, es posa de manifest que la prospecció no ha documentat restes arqueològiques de cap tipus.»  
- «Sense perjudici de l'anterior, en l'estudi d'impacte ambiental haurà de preveure's que l'aparició de jaciments arqueològics o paleontològics determinaria l'obligació de suspendre els treballs, delimitar el perímetre d'afecció i notificar immediatament a aquesta Conselleria per tal que es determinen les actuacions oportunes, de conformitat amb allò que preveu la Llei de patrimoni cultural valencià.»  
- «Des del punt de vista del patrimoni etnològic, els nostres serveis han posat de manifest que en els resultats dels treballs de prospecció s'han detectat elements etnològics: casa, aljub i paller. En la documentació aportada s'assenyala que es derrocarà la casa i es mantindran els altres dos elements. Aquesta opció es considera correcta i haurà de preveure's en el corresponent estudi d'impacte ambiental.»  
- «Una vegada analitzades totes les possibles afeccions patrimonials del projecte resulta procedent aportar l'estudi d'impacte ambiental, document que preveurà les actuacions realitzades, resultats i programa de vigilància ambiental o mesures correctores, i sobre el qual s'emetrà l'informe definitiu previst en l'article 11 de la Llei del patrimoni cultural valencià, per tal que s'aporte en el corresponent procediment d'impacte ambiental davant de l'òrgan administratiu competent.»  
- Informe emés pel comissari d'aigües de la Confederació Hidrogràfica del Xúquer; en resposta a la sol·licitud d'informe que va efectuar Isabel Pérez Brull (redactora d'aquest projecte) respecte a la disponibilitat i compatibilitat de l'increment de l'aigua necessària que s'ha d'utilitzar en la granja, com també la no-afecció o menyscabament a altres usos establits legalment. En l'esmentat informe es comunica que: «la tramitació relativa a actuacions en llit per ocupació de domini públic hidràulic o legalització d'aprofitaments d'aigües, tant superficials com subterrànies, no és objecte de l'informe preceptiu i vinculant que ha d'emetre aquesta Confederació Hidrogràfica del Xúquer, respecte als abocaments d'aigües residuals, segons la normativa legal establida en la Llei 16/2002, d'1 de juliol, de prevenció i control integrats de la comunicació, desenvolupada pel Decret 40/2004, de 5 de març (DOGV 11.03.2004)».  
- En data 9 de juny de 2006 s'efectua requeriment de documentació a l'Àrea de Qualitat Ambiental d'aquesta Conselleria de Territori i Habitatge, amb l'objecte que comunique al promotor la necessitat de presentació de documentació per a poder prosseguir amb l'avaluació d'impacte ambiental d'aquest projecte. La sol·licitud és contestada, amb data d'entrada en aquest Servei el 2 d'agost de 2006, on s'inclouen els informes següents:   
- Còpia del contracte subscrit entre el promotor i l'empresa proveïdora de pinsos Producciones Agropecuarias del Turia, SA.  
- Justificació de la no-disposició de precontracte subscrit amb una empresa gestora encarregada de la recollida dels purins generats en l'explotació. No obstant això, s'hi adjunta informe subscrit pel promotor i la redactora del projecte, en el qual s'indica que el purí serà utilitzat com a adob orgànic, i es presenta, com ja es va efectuar en el seu dia, cèdula cadastral, plànols de localització i acceptació firmada dels propietaris de les parcel·les; sent la superfície total aportada superior a les 191,66 hectàrees.   
- Atés que l'informe favorable de l'organisme de conca sol·licitat anteriorment (Confederació Hidrogràfica del Xúquer), referent a la disponibilitat i compatibilitat de l'increment del consum d'aigua derivat de la implantació de l'ús previst en el projecte (segons el que s'indica en l'article 19 de la Llei 4/2004, de 30 de juny, de la Generalitat, d'ordenació del territori i protecció del paisatge: D'acord amb el que estableix l'article 19, de l'esmentada llei, l'informe previ haurà d'emetre's en el termini de tres mesos, transcorreguts els quals, sense que l'organisme de conca s'haja pronunciat respecte d'això, s'entendrà atorgat en sentit favorable, per tant, havent transcorregut els mesos prevists, s'entén per a aquest cas concret, sentit favorable d'aquest.   
Així mateix, també s'hi adjunta còpia de l'informe municipal, subscrit a data 3 de març de 2005, en el qual se certifica que la parcel·la on s'ha de situar la nova granja té proveïment d'aigua de la xarxa general d'aigua potable.   
- Atés que en el requeriment de documentació se sol·licitaven els informes del veterinari local o de l'Àrea, i també el corresponent informe de l'enginyer municipal, s'indica el que segueix en l'informe remés respecte d'això: Conformement a l'article 18 de la Llei 16/2002, s'estableix que l'Ajuntament en el territori del qual se situe la instal·lació emetrà, en el termini de trenta dies des de la recepció de l'expedient, informe sobre l'adequació de la instal·lació analitzada en tots aquells aspectes que siguen de la seua competència. Si no s'emet en el termini assenyalat es prosseguiran les actuacions. Per això, en el cas concret que ens ocupa, no s'ha rebut cap comunicació de l'Ajuntament de les Useres en aquest sentit.   
- Còpia dels documents d'acceptació de residus emesos pels gestors autoritzats que realitzaran la recollida dels residus de García Crosanto, CB.  
- Còpia de la notificació realitzada per la Direcció General de Patrimoni Cultural Valencià, de la Conselleria de Cultura, Educació i Esport, en la qual es manifesta que realitzada la prospecció arqueològica s'ha posat de manifest que no s'han documentat restes arqueològiques de cap tipus. S'hi adjunta còpia de l'esmentat informe, com també de l'addenda a l'estudi d'impacte ambiental realitzada pel promotor.   
Informes sectorials  
Entre els informes administratius recollitsts en el projecte bàsic i en l'estudi d'impacte ambiental, s'inclou:   
- Autorització prèvia de la Direcció General d'Urbanisme i Ordenació Territorial; que inclou l'informe favorable de la Conselleria d'Agricultura en què s'indica:   
«En relació amb aquest expedient, la Conselleria d'Agricultura, Pesca i Alimentació ha emés informe favorable condicionat al compliment de determinats requisits d'infraestructura sanitària; així, cal dotar l'explotació de les instal·lacions següents:  
- Sistema eficaç de desinfecció (gual sanitari) de les rodes dels vehicles que entren o isquen de l'explotació, en els accessos a aquesta, com també sistema apropiat per a desinfecció de la resta del vehicle.   
- Encerclat de l'explotació (tanca perimetral) i sistemes de protecció contra possibles transmissions de malalties (tela antiocells o malla metàl·lica en finestres i buits).  
- Disposició de construccions, instal·lacions, utillatge i equip que possibilite una eficaç desinfecció, desinsectació i desratització.  
- Disposició d'un sistema de recollida o tractament i eliminació de cadàvers, amb suficients garanties sanitàries i de protecció del medi ambient.   
- Adequat llatzaret per a l'observació i segrest dels animals.  
- Mesures higienicosanitàries necessàries perquè el personal i utillatge de l'explotació no puguen transmetre malalties.  
- Utillatges de neteja, maneig i vestidor d'ús exclusiu en l'explotació.  
- Pediluvis o altres mitjans d'eficàcia semblants, a l'entrada de locals, naus o parcs.  
- Disseny de les instal·lacions que eviten l'entrada en el recinte de vehicles de proveïment de pinsos, càrrega i descàrrega d'animals i retirada de purins. Aquestes operacions han de realitzar-se des de fora de l'explotació.   
- Disposició d'un llibre de visites on s'anoten totes les que es produïsquen i el número de les matrícules que hagen entrat en l'explotació.  
- Disposició d'un llibre de visites on s'anoten totes les que es produïsquen i el número de les matrícules dels vehicles que hagen entrat en l'explotació.  
- Disposició de basses de fem encerclades i impermeabilitzades, naturalment o artificialment, que eviten el risc de filtració i contaminació de les aigües superficials i subterrànies, assegurant que s'impedisquen pèrdues per desembassament o per inestabilitat geotècnica, amb la grandària necessària per a poder emmagatzemar la producció d'almenys tres mesos, que permeta la gestió adequada d'aquests.  
- Informe urbanístic favorable de l'arquitecte municipal en relació amb la compatibilitat de l'actuació prevista amb el planejament municipal vigent.»  
Afeccions legals  
El sòl on se situa l'activitat es qualifica com a sòl no urbanitzable, segons la normativa urbanística municipal.   
L'activitat proposada no afecta cap espai natural protegit de la província de Castelló ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desplegament de la Llei 11/94, d'espais naturals protegits de la Comunitat Valenciana.  
El municipi de les Useres no està considerat com a zona vulnerable segons el Decret 13/2000, de 25 de gener, del Govern Valencià, pel qual es designen, en l'àmbit de la Comunitat Valenciana, determinats municipis com a zones vulnerables a la contaminació de les aigües per nitrats procedents de fonts agràries.   
Consideracions ambientals  
1. Elements ambientals que poden veure's afectats de manera important pel projecte. Identificació i valoració d'impactes  
En l'estudi d'impacte ambiental s'han identificat els elements ambientals susceptibles de ser afectats pel projecte, entre els quals s'inclou: sòl, aigües (superficials i freàtiques), paisatge, fauna, climatologia i vegetació; i s'estableix una distinció entre la fase de construcció i la de funcionament.   
Durant la fase de realització de les obres, de manera temporal es produiran els impactes següents:  
- Alçament de la capa vegetal del terreny on s'han de situar les naus.  
- Moviment de terres en basses i sabates.  
- Depòsit de materials de construcció sobre el terreny.   
- Sorolls propis de la construcció d'una nau.  
Durant la fase de funcionament, els elements ambientals susceptibles de ser afectats són:   
- El sòl: ja que en el camp, la utilització del purí com a adob orgànic pot produir contaminació si no es realitza en les quantitats que estipula el Reial decret 261/1996, de 16 de febrer, sobre protecció de les aigües contra la contaminació produïda per nitrats procedents de fonts agràries, i l'aplicació d'aquests serà segons l'Ordre de 29 de març de 2000, per la qual s'aprova el Codi valencià de bones pràctiques agràries.   
- Les aigües (tant superficials, com subterrànies): la utilització del purí com a adob orgànic en finques rústiques podria arribar a produir contaminació en aigües superficials o subterrànies, si no és aplicat en les condicions autoritzades.   
- Producció de males olors derivades dels gasos que emeten els purins dels animals.  
- Sorolls: en l'explotació no es produiran sorolls perceptibles des de l'exterior, i tenint en compte la ubicació de l'activitat en zona rústica i allunyada d'habitatges i construccions, el tipus de molèstia susceptible de produir-se és mínim.   
- Impactes visuals: la construcció de les naus en terreny rústic podria produir impactes visuals negatius, si la construcció d'aquestes no fóra d'acord amb el medi rural i no s'integrara en el paisatge.   
No s'ha efectuat cap valoració dels impactes basant-se en cap dels mètodes de valoració establits.  
2. Consideracions sobre la proposta de mesures correctores i del programa de vigilància ambiental  
Entre les mesures correctores que es consideren a fi de minimitzar el possible efecte negatiu que puga produir-se derivat de la implantació de l'activitat s'han inclòs:  
- Compliment del que s'ha especificat en el Reial decret 324/2000, de 3 de març, pel qual s'estableixen les normes bàsiques d'ordenació de les explotacions porcines.   
- Compliment de totes les mesures correctores que s'indiquen en el projecte d'activitat.  
- La producció de purí s'haurà de regular amb una alimentació controlada i per fases.  
- L'emmagatzemament del purí s'haurà d'efectuar en basses i canals amb acabat hidròfug per a evitar pèrdues indesitjades. La grandària d'aquestes serà l'adequada per a poder emmagatzemar la producció de tres mesos.   
- El purí s'haurà d'aplicar en dosis tals que no se superen els 210 kg/ha/any i 170 Kg/ha/any de nitrogen, segons les zones d'aplicació.   
- El purí s'haurà d'aplicar segons el que s'ha indicat en el Codi de bones pràctiques agràries (Ordre de 29 de març de 2000, de la Conselleria d'Agricultura, Pesca i Alimentació, per la qual s'aprova el Codi valencià de bones pràctiques agràries), i es recalca que:   
- No s'ha d'aplicar el purí pròxim a corrents d'aigua, rius, rierols, barrancs, fonts, conduccions subterrànies d'aigua, etc. Ni tampoc en pendents superiors al 7%.  
- S'han de respectar les distàncies mínimes pel que fa a la distribució d'aquest sobre el terreny: 100 metres respecte a altres explotacions del grup 1r, i de 200 metres respecte a les de la resta de grups i als nuclis urbans.   
- S'ha de llaurar i soterrar el purí immediatament per a evitar les possibles pèrdues de nitrogen amoniacal que puguen produir males olors.   
- La granja haurà de disposar d'un tanca perimetral, amb gual sanitari a què s'ha dotat d'una solució desinfectant, per a evitar la contaminació per les rodes dels vehicles que hi accedisquen.   
- Hi haurà tela antiocells instal·lada a les finestres, per a impedir l'accés a l'interior d'animals que puguen ser vectors de malalties.  
- S'ha d'evitar l'entrada de persones alienes a les instal·lacions, i dur un control d'elles amb un llibre de visites, on s'apuntaran les matrícules dels vehicles que accedisquen, i s'exigiran fins i tot mesures higienicosanitàries com ara canvi de roba i botes abans d'entrar en les dependències de la granja.   
- Els cadàvers s'han de transportar en recipients estancs a les casetes de recollida que el municipi té habilitades amb aquest fi.   
- L'activitat ha d'estar integrada en l'entorn, en el medi, per tant es cuidarà l'acabament dels paràmetres exteriors, en especial la pintura de colors clars en les façanes.  
- S'han de mantenir en bon estat els extintors contra incendis que hi ha a l'interior de les naus.  
Respecte al programa de vigilància ambiental, s'indica que en aquest s'haurà de:  
- Presentar especial interés als aspectes ambientals que puguen patir modificacions importants i controlar la producció d'efecte de risc imprevist o desconegut.  
- Controlar l'execució i vigilància de les mesures correctores proposades, i fins i tot, si així s'estimara convenient, s'ajustarien o modificarien per a un millor funcionament.  
- Controlar la producció dels fems, de manera que es garantisca que la posterior utlització d'aquests com a adob orgànic no presente problemes sanitaris.  
- Presentar un informe anual on es reflectisca qualsevol canvi en el sistema d'explotació que haja de ser comunicat a aquesta Conselleria. I també l'aplicació de les mesures de protecció i de restauració previstes dels controls realitzats i de qualsevol incidència de caràcter mediambiental que puga produir-se durant el desenvolupament d'aquesta.   
- Presentar en aquesta Conselleria de Territori i Habitatge el volum de purins produït i la destinació d'aquests, indicant el tipus de cultiu sobre els quals s'ha aplicat i la conformitat dels propietaris, si són diferents del titular de l'explotació; a més es prestarà especial atenció al:   
- Bon estat de la tanca perimetral de l'explotació i les malles de les finestres.  
- Bon estat de la substància desinfectant del gual sanitari perquè es mantinga l'eficàcia d'aquesta.  
- Bon estat dels paraments de les basses per a evitar l'aparició de possibles fuites.   
L'activitat es considera viable des del punt de vista ambiental, sempre que s'adopten les mesures preventives i correctores establides en l'estudi d'impacte ambiental; ampliant-se amb el compliment de les condicions exposades en aquesta declaració d'impacte ambiental.  
Consideracions jurídiques  
- El projecte examinat constitueix un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'impacte ambiental i concordants del seu reglament, annex I apartat 6.a.  
- En l'expedient s'han observat els tràmits prevists en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana i en les altres disposicions que li són d'aplicació.  
- L'article 13, apartat 2, del Decret 119/2003, d'11 de juliol, del Consell de la Generalitat, pel qual aprova el Reglament orgànic i funcional de la Conselleria de Territori i Habitatge, atribueix a la Direcció General de Gestió del Medi Natural la competència sobre l'avaluació de l'impacte ambiental.  
Per tot això, i fent ús de les facultats que tinc legalment atribuïdes formule la següent  
Declaració d'impacte ambiental  
Primer  
Estimar acceptable, només a l'efecte ambiental i sense perjudici de l'obtenció prèvia de les autoritzacions sectorials que hi són d'aplicació, la legalització de l'explotació porcina situada en la partida d'en Serrans, polígon 13, parcel·la 64, del terme municipal de les Useres (Castelló), promoguda per García Crosanto CB, sempre que aquest es desenvolupe d'acord amb les previsions de l'estudi d'impacte ambiental i les condicions i modificacions establides a continuació:   
- Haurà de disposar-se, prèviament a la concessió de llicència d'activitat, de l'informe favorable de patrimoni cultural de la Conselleria de Cultura, Educació i Esport; el qual ha de ser presentat davant d'aquesta Direcció General i davant de l'òrgan substantiu.  
- Haurà de complir les especificacions i condicions incloses en l'informe elaborat per la Conselleria d'Agricultura, Pesca i Alimentació.   
- A l'hora d'utilitzar el purí com a fertilitzant es limitarà la zona d'aplicació a camps de cultiu i pastius no naturals, evitant les proximitats de corrents d'aigua, rius, rierols, barrancs, etc., i també fonts, conduccions subterrànies d'aigua i altres possibles focus de contaminació. No s'ha de superar la quantitat de 170 kg de N/ha i any. S'haurà, preferentment, de soterrar immediatament per a evitar les possibles pèrdues de nitrogen amoniacal.   
- Tal com s'indica en l'estudi d'impacte ambiental, el purí serà tractat amb complex bacterià, de manera que millore les seues propietats com a adob orgànic, alhora que en disminuïsca la càrrega contaminant, com també l'emissió d'olors. Es comprovarà l'eficàcia del tractament de purins i se'n modificarà la manipulació o se substituirà per un altre tractament si s'observa la ineficàcia d'aquest amb la seua correcta manipulació. Amb aquest fi, hauran de dur-se a terme anàlisis abans de començar el tractament que servisquen com a referent inicial. Aquestes anàlisis hauran de presentar-se davant d'aquesta Direcció General en cas de ser requerides, i es podran aplicar, en cas de ser necessari, les correccions oportunes al tractament.   
- S'haurà de gestionar l'eliminació de cadàvers d'acord amb allò que s'ha estipulat en el Reglament 1774/2002, del Parlament Europeu i del Consell, de 3 d'octubre de 2002, pel qual s'estableixen les normes sanitàries aplicables als subproductes animals no destinats al consum humà; per la qual cosa haurà de disposar-se de contracte actualitzat, i subscrit per a la totalitat d'animals, de manera que estiga assegurada la retirada de cadàvers per una empresa autoritzada a aquest efecte.  
- S'ha de comunicar a aquesta Direcció General qualsevol variació que es produïsca en la destinació i tractament dels residus.  
Segon  
Notificar a les persones interessades que contra aquesta resolució, per no ser un acte definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que en defensa del seu dret estimen pertinents.  
Tercer  
Publicar aquesta declaració d'impacte ambiental en el Diari Oficial de la Comunitat Valenciana de la forma reglamentària, d'acord amb allò que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
València, 16 d'agost de 2006.- La directora general de Gestió del Medi Natural: Concepción Maroto Álvarez.  
Declaració d'impacte ambiental  
Expedient: 166/05-AIA  
Títol: Ampliació de granja porcina d'engreixament  
Promotor: Monserrat Cebellán López  
Autoritat substantiva: Ajuntament de Titaguas (València)  
Objecte del projecte: Obtenció de la llicència d'activitat per a l'ampliació de l'explotació porcina   
Localització: Partida La Puentecilla, polígon 514, parcel·les 1700 i 1701, del terme municipal de Titaguas (València)  
Descripció del projecte  
1. Descripció de les característiques més rellevants del projecte.  
Es pretén obtenir la llicència d'activitat per a l'ampliació d'una explotació porcina d'encebament, les característiques de la qual, segons la documentació aportada són:   
Actualment hi ha una nau amb capacitat per a 450 places, i es pretén construir-ne una altra amb capacitat total per a 650 porcs, i s'incrementa amb això la capacitat total de l'explotació a 1.100 places.   
Els animals arriben a l'explotació amb uns 18-20 kg de pes, i romanen en ella uns 110 dies, fins a assolir uns 90-110 kg aproximadament. Després de cada cicle productiu s'efectua un buit de les instal·lacions, moment en què es procedeix a la neteja i desinfecció d'aquestes durant un temps aproximat de 6 dies.   
Els productes resultants de l'excreta dels animals (com també les aigües negres que es produïsquen en l'explotació), s'acumulen en les canals de dejeccions existents; emmagatzemant-se els residus en una fossa projectada a la vora d'una bassa existent en l'explotació (i es projecta la correcta impermeabilització d'aquesta, amb l'objecte d'evitar qualsevol contaminació, a nivell superficial i subterrani), on són tractats adequadament, per a posteriorment ser utilitzats com a adob orgànic en parcel·les agrícoles; sent sotmesos prèviament, a tractament químic adequat que afavorisca la liquació, l'estabilització i s'evite la pèrdua de nitrogen i altres gasos.   
En la documentació aportada s'adjunta una relació de les parcel·les on s'aplicarà el fem, autorització firmada pels propietaris, com també les dades cadastrals.   
Basant-se en el Reial decret 324/ 2000, de 3 de març, pel qual s'estableixen les normes bàsiques d'ordenació de les explotacions porcines, es calcula en 907,2 m³ la quantitat de fem generat anualment per a la totalitat dels animals existents en l'explotació; la qual cosa és equivalent a una producció de 10.568 kg de nitrogen, que descomptant (segons les dades aportades en l'estudi) unes pèrdues per volatilitat del 20%, s'obté una quantitat de 40,46 ha les necessàries per a no excedir l'aplicació de 170 kg de nitrogen per hectàrea (s'aporta la justificació de la disponibilitat de 46,15 hectàrees).   
Com que la capacitat d'emmagatzemament de l'explotació haurà de ser almenys de tres mesos, serà necessària una capacitat mínima d'abassegament de 317 m³, projectant-se la construcció d'una fossa, que juntament amb la bassa existent sumen una capacitat d'emmagatzemament de 716 m³.   
Els cadàvers produïts en l'explotació seran depositats en una fossa municipal, i seran retirats posteriorment, de manera periòdica, per una empresa gestora d'aquest tipus de residus, amb la qual, el titular de l'explotació, té subscrit un contracte.   
L'aigua necessària en l'explotació procedirà de la xarxa general municipal.   
Tramitació administrativa  
1. Informació pública i remissió de l'expedient  
L'expedient es va iniciar el 7 d'octubre de 2005, amb la remissió per part de la Comissió de Qualificació d'Activitats de la Direcció Territorial de Territori i Habitatge, del projecte d'activitat, estudi d'impacte ambiental i expedient municipal.   
La informació pública s'ha realitzat mitjançant la publicació en el BOP núm. 52, de 3 de març de 2005, com també la notificació als veïns limítrofs a l'activitat, sense que s'hi hagen presentat al·legacions.   
Informes sectorials  
- L'expedient municipal remés inclou els informes següents:   
- Informe favorable de la tècnic municipal.  
- Informe favorable de l'enginyera tècnica municipal.  
- Informe favorable del cap local de sanitat  
- Informe favorable de l'Alcaldia.  
- Autorització prèvia del Servei Territorial d'Urbanisme i Ordenació Territorial de València (de data 23 de febrer de 1999); incloent-se informe favorable de la Conselleria d'Agricultura i Pesca (emés en data 30 de desembre de 1998).   
Afeccions legals  
El sòl on se situa l'explotació, es classifica com a sòl no urbanitzable comú, segons normativa urbanística municipal.  
El projecte no afecta cap espai natural protegit de la província de València ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desenvolupament de la Llei 11/94, d'espais naturals protegits de la Comunitat Valenciana.  
El municipi de Titaguas no està considerat com a zona vulnerable segons el Decret 13/2000, de 25 de gener, del Govern Valencià, pel qual es designen, en l'àmbit de la Comunitat Valenciana, determinats municipis com a zones vulnerables a la contaminació de les aigües per nitrats procedents de fonts agràries.   
Consideracions ambientals  
1. Elements ambientals que poden veure's afectats de manera important pel projecte. Identificació i valoració d'impactes.  
S'efectua una descripció molt general de les característiques ambientals de la zona on s'emmarca l'explotació, des del punt de vista de la climatologia, geologia, hidrologia, paisatge, vegetació i fauna.  
S'han identificat, distingint entre la fase de construcció i la de funcionament, les accions del projecte susceptibles de generar afeccions ambientals, sent els elements més destacables que s'han considerat:  
Durant la fase de construcció:   
- Alteració de la coberta vegetal com a conseqüència de la implantació de la nau i el pas de maquinària.   
- Excavació de rases i farciment d'aquestes; es generarà moviment de terres i el pas de maquinària pesant, com també a producció de materials per a l'abocament, i la generació de sorolls i pols.  
- Modificacions dels hàbitats; pel fet que el canvi de les característiques de la zona ocupada, genera un canvi d'hàbitat.  
- Producció de soroll i vibracions, derivats principalment del moviment de maquinària.  
- Construcció d'edificis i equipaments.   
- Moviment de maquinària i transport de materials.  
- Instal·lació elèctrica.  
Respecte a la fase d'explotació:   
- La presència de bestiar en l'explotació; fonamentalment a causa de la generació de sorolls i olors.   
- Evacuació i abocament d'aigua residual i purins.   
S'han avaluat les accions i les incidències ambientals que poden generar-se i derivar-se de les dues fases de desenvolupament de l'actuació (fase construcció i funcionament), mitjançant l'elaboració de matriu d'impactes de tipologia causa-efecte. Es descriuen els impactes, i posteriorment es valoren qualitativament cada un d'ells mitjançant la interpretació de diversos paràmetres com són la intensitat, extensió, moment, persistència i reversibilitat.   
Malgrat l'excessiva visió generalista amb què s'ha abordat el desenvolupament d'aquest apartat en l'estudi d'impacte ambiental, pot considerar-se, com a viable l'activitat des del punt de vista ambiental amb l'aplicació de les mesures correctores proposades en l'estudi d'impacte ambiental, com també amb el compliment dels condicionants exposats en aquesta declaració d'impacte ambiental.   
2. Consideracions sobre la proposta de mesures correctores i el programa de vigilància ambiental.  
En l'estudi d'impacte ambiental, s'han agrupat les mesures en dos apartats, distingint entre la fase de construcció i la de funcionament; podent destacar-se, en termes generals, les següents mesures preventives i correctores:   
- Respecte a la fase de construcció:   
- S'hauran d'emprar vehicles que utilitzen combustibles lliures de plom.   
- S'haurà d'evitar el moviment de maquinària, com també les operacions i càrrega i descàrrega de materials, en les hores de descans de la població.   
- El transport dels materials sobrants (terres de l'excavació i altres residus) s'haurà de realitzar a abocadors autoritzats.   
- S'haurà de dur un control del consum d'aigua produït en la fase d'execució de les obres, adoptant les mesures d'estalvi que siguen necessàries si així s'estima.   
- Protecció i senyalització de les rases.  
- Utilització de materials de construcció de color i textures adequats, amb l'objecte de reduir el possible impacte paisatgístic de les instal·lacions.   
- S'hauran d'adequar les instal·lacions projectades a la normativa local i aplicable en matèria urbanística.  
- S'haurà d'evitar la circulació de maquinària i vehicles pel nucli de població i les vies de circulació principals.  
- En la fase d'explotació, i segons l'element del medi susceptible de ser afectat, es distingeixen:   
- Per a minimitzar o eliminar la producció d'olors molestes, es consideren les mesures següents:   
- Disseny de les instal·lacions de manera que s'evite la transmissió d'olors al nucli de població pròxim.   
- Construcció de pantalles vegetals de plantes aromàtiques que disminuïsquen les olors procedents de l'explotació.  
- Desodorització dels purins en la bassa d'emmagatzemament.   
- Disposar de circuit mitjançant aigua a pressió, per a aconseguir l'arrossegament de tots els residus fins a les canals de dejeccions, on s'emmagatzemaran fins a l'evacuació d'aquests.  
- Els rebutjos produïts s'hauran de traslladar a un abocador de residus sòlids urbans, o bé, a la fossa municipal, des d'on són recollits per una empresa autoritzada.   
- Per a disminuir els possibles impactes sobre el medi hídric:   
- Les aigües negres i els rebutjos hauran de ser retirats per mitjà de canals destinades amb aquest fi, des d'on seran depositats fins una fossa d'emmagatzemament; sent retirats periòdicament.   
- S'haurà de disposar d'un comptador en l'explotació per a controlar el consum d'aigua, i adoptar mesures de control i estalvi adequades.   
- Per a evitar pèrdues de sòl, afavorir la infiltració de les aigües pluvials, s'hauran de crear pantalles arbòries i arbustives.  
- Per a evitar la proliferació de paràsits i rosegadors:  
- S'hauran d'efectuar labors de desratització i desinfecció de les instal·lacions.  
- S'haurà d'evitar l'existència de restes disperses de residus orgànics.  
- S'hauran de col·locar teles mosquiteres en tots els buits de la nau per a evitar l'entrada de pardals i insectes.  
- S'haurà de tancar perimetralment la instal·lació per a evitar l'entrada d'animals que puguen ser vectors de malalties.  
- Per a evitar o corregir l'afecció sobre el paisatge s'hauran d'emprar materials amb colors i textures acords amb el medi circumdant, com també la creació de pantalles vegetals que disminuïsquen l'impacte visual de les instal·lacions.  
El programa de vigilància ambiental no s'ha desenvolupat.  
Les mesures preventives i correctores recollides en l'estudi d'impacte ambiental, hauran d'ampliar-se amb el compliment dels condicionants exposats en aquesta declaració d'impacte ambiental, com també les mesures correctores indicades a continuació:   
- L'explotació s'haurà de tancar perimetralment, i s'haurà de disposar de gual sanitari o sistema equivalent a l'entrada de l'explotació, com també tela mosquitera en finestres i ous de les naus que impedisquen el pas de vectors a l'interior; havent de ser revisats periòdicament per a comprovar el bon estat d'aquests.  
- S'haurà de realitzar tractament microbiològic del purí, per a disminuir-ne la càrrega contaminant i millorar d'aquesta manera les seues característiques com a fertilitzant orgànic, prèviament a l'aplicació d'aquest en camps de cultiu; atenent que en cap cas s'escamparan en les proximitats de barrancs, aqüífers, pous o semblants, distribuint-lo de manera adequada en la parcel·la i soterrant-lo per a evitar l'evaporació de les fraccions amoniacals del purí. L'esmentada aplicació s'haurà d'efectuar considerant no sobrepassar els 170 kg N/any indicats en el Reial decret 261/96, sobre protecció de les aigües contra la contaminació produïda per nitrats procedent de fonts agràries.  
- Haurà de realitzar-se un balanç de nutrients per a cada una de les parcel·les en què s'aplica purins, per a no provocar problemes per contaminació associat a l'excés d'adob orgànic o mineral.  
- S'haurà d'assegurar la correcta impermeabilització de les edificacions on s'alberga els animals, com també de les fosses de purins.  
- L'explotació haurà de disposar de sistemes efectius d'evacuació de les aigües pluvials i sistemes de drenatge efectius en la parcel·la, amb l'objecte d'evitar entollades en les proximitats de les naus, i la generació de qualsevol tipus de lixiviat que puga resultar contaminant, en cas que es produïsca qualsevol tipus de contacte amb els residus generats en la granja.   
Consideracions jurídiques  
1. El projecte examinat constitueix un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte, per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del reglament d'aquesta, annex I apartat 6.a.  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana i en les altres disposicions que hi són d'aplicació.  
3. L'article 13, apartat 2, del Decret 119/2003, d'11 de juliol, del Consell de la Generalitat, pel qual aprova el Reglament orgànic i funcional de la Conselleria de Territori i Habitatge, atribueix a la Direcció General de Gestió del Medi Natural la competència sobre l'avaluació de l'impacte ambiental.  
Per tot això, i fent ús de les facultats que tinc legalment atribuïdes, formule la següent   
Declaració d'impacte ambiental  
Primer  
Estimar acceptable, a només a l'efecte ambiental i sense perjudici de l'obtenció prèvia de les autoritzacions sectorials que hi són d'aplicació, l'ampliació de la granja porcina d'engreixament, situada en la partida La Puentecilla, polígon 514, parcel·les 1700 i 1701, del terme municipal de Titaguas (València), promoguda per la Sra. Monserrat Cebellán López, sempre que aquest es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:   
- Haurà de disposar-se, previ a la concessió de llicència d'activitat, de l'informe favorable de Patrimoni Cultural de la Conselleria de Cultura, Educació i Esport; havent de ser presentat davant d'aquesta Direcció General i davant de l'òrgan substantiu.  
- L'explotació haurà de disposar de tanca perimetral construïda amb materials que s'integren de manera harmònica amb el paisatge, sistema protector que impedisca l'accés de vectors a les naus, com ara malla metàl·lica o semblant i gual sanitari o sistema equivalent correctament executat, i situat adequadament, de manera que puga tenir la utilitat per a la qual s'ha construït, o sistema de desinfecció equivalent, segons Decret 3483/2000, de 29 de desembre, pel qual es modifica el Reial decret 324/2000, de 3 de març, pel qual s'estableixen normes bàsiques d'ordenació de les explotacions porcines.  
- El purí haurà de ser tractat amb complex bacterià, de manera que en millore les propietats com a adob orgànic, alhora que en disminuïsca la càrrega contaminant, com també l'emissió d'olors. S'haurà de comprovar l'eficàcia del tractament de purins i es modificarà la seua manipulació o se substituirà per un altre tractament si s'observa la ineficàcia d'aquest amb la seua correcta manipulació. Amb aquest fi, haurà de dur a terme anàlisis abans de començar el tractament que servisca com a indicador inicial. Aquestes anàlisis hauran de presentar-se davant d'aquesta Direcció General en cas de ser requerides, podent-se aplicar, en cas de ser necessari, les correccions oportunes al tractament.   
- A l'hora d'utilitzar el purí com a fertilitzant, s'haurà de limitar la zona d'aplicació a camps de cultiu i pastius no naturals, evitant les proximitats de corrents d'aigua, rius, rierols, barrancs, etc., com també fonts, conduccions subterrànies d'aigua i altres possibles focus de contaminació. No se superarà la quantitat de 170 kg de N/ha i any. S'haurà, preferentment, de soterrar immediatament per a evitar les possibles pèrdues de nitrogen amoniacal. Així mateix, La distància de les parcel·les on s'aplicarà el purí respecte a altres explotacions porcines, nucli urbà o cursos d'aigua, s'haurà d'ajustar al que estableix el Reial decret 324/2000, de 3 març de 2000, pel qual s'estableixen les normes bàsiques d'ordenació de les explotacions porcines.  
- Les parets i solera de les fosses de dejeccions sota les naus s'hauran de construir amb materials i de manera que en quede garantida la impermeabilitat.  
- Haurà de construir-se una bassa de purins cercada i impermeabilitzada, de manera que s'evite el risc de filtració i contaminació de les aigües superficials i subterrànies, assegurant que s'impedisquen pèrdues per desembassament o per inestabilitat geotècnica, amb la grandària precisa per a poder emmagatzemar la producció del menys tres mesos, que permeta la gestió adequada d'aquests, basant-se en el Reial decret 324/2000, d'ordenació de les explotacions porcines, i a la Llei 6/2003, de 4 de març, de ramaderia de la Comunitat Valenciana.  
- S'haurà de comunicar a aquesta Direcció General qualsevol variació que es produïsca en la destinació i el tractament dels residus.  
Segon  
Notificar a les persones interessades que contra aquesta resolució, per no ser un acte definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que en defensa del seu dret estimen pertinents.  
Tercer  
Publicar aquesta declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
València, 16 d'agost de 2006.- La directora general de Gestió del Medi Natural: Concepción Maroto Álvarez.  
Declaració d'impacte ambiental  
Expedient: 206/06-AIA  
Títol: Legalització de granja avícola de cria i engreixament d'aus (broilers)  
Promotor: Timoteu Miguel Zaragozí Masanet  
Autoritat substantiva: Ajuntament de Gorga (Alacant)  
Objecte del projecte: Actualització de la llicència d'activitat per a la legalització de l'explotació avícola   
Localització: Partida el Calvari, polígon 2, parcel·les 197 i 9526, del terme municipal de Gorga (Alacant)  
Descripció del projecte  
1. Descripció de les característiques més rellevants del projecte.  
Es pretén obtenir la llicència d'activitat, amb l'objecte de legalitzar i adaptar les modificacions i els canvis que s'han dut a terme en l'explotació avícola d'engreixament a la legislació vigent; les característiques, de la qual segons la documentació aportada són:   
L'explotació avícola, amb capacitat màxima per a 31.000 places d'aus, disposa de dues naus de criança, la primera d'aquestes amb una superfície construïda de 720 m², i la segona de 840 m²; sent per tant la superfície construïda de 1.680 m², i la superfície total de la granja de 2.400 m². Paral·lelament, també hi ha una tercera nau, que funciona com a magatzem, de 43,41 m².  
La granja pot produir anualment (segons les condicions) cinc lots de 31.000 pollastres cadascun, que es destinen al consum humà. Els animals entren en l'explotació amb un pes aproximat de 35 grams, i en són retirats transcorreguts uns 50 dies, amb un pes aproximat de 2,450 kg.   
Després de cada cicle de criança, es retira la gallinassa, i es procedeix posteriorment a la neteja i desinfecció de les instal·lacions, prèviament a l'entrada d'un nou lot d'aus. Per a efectuar la retirada de la gallinassa, es té subscrit un contracte amb l'empresa de transports Antonio Tovar Martínez, sent la seua destinació Albujón (Múrcia). Entre la documentació complementària aportada, s'adjunta compromís de l'esmentada empresa amb el promotor per a la retirada de la gallinassa; no obstant això, no queda especificat en aquest, ni la data en què està expedit ni la duració de la relació contractual respecte als anys per als quals està vigent.   
La gestió de cadàvers, es realitzarà mitjançant un contracte de recollida subscrit amb una empresa autoritzada amb aquest fi; s'adjunta còpia d'un dels serveis realitzats en data 13 de març de 2006.   
L'aigua potable utilitzada en l'explotació procedeix de la xarxa municipal; i s'hi adjunta certificat municipal, on queda constatat l'esmentat proveïment.  
La distància de l'explotació avícola respecte al nucli urbà de Gorga és superior als 600 metres; i respecte a l'explotació més pròxima del mateix tipus, la distància existent és superior als 900 metres.   
Tramitació administrativa  
1. Informació pública i remissió de l'expedient  
L'expedient es va iniciar el 2 de juny de 2006, amb la remissió per part de la Direcció Territorial de Territori i Habitatge d'Alacant, de l'estudi d'impacte ambiental, projecte d'activitat i expedient administratiu municipal.   
La informació pública s'ha realitzat mitjançant la publicació en el BOP núm. 26, d'1 de febrer de 2006, com també la notificació als veïns limítrofs a l'activitat, sense que s'hi hagen presentat al·legacions.  
Sol·licitud d'informes sectorials i documentació complementària.  
En data 28 de juny de 2006, se sol·licita al promotor, a través de l'Ajuntament, ampliació de documentació complementària relativa als apartats següents, indicant-se les consideracions enumerades a continuació:   
- Haurà de redactar-se un escrit d'aclariment en què s'indique l'objecte d'aquest projecte, com també les llicències de què disposa actualment l'activitat.   
- Informe vinculant de conformitat del projecte amb la normativa de protecció del patrimoni cultural, establit en l'article 11 de la Llei 4/1998, d'11 de juny, de patrimoni cultural valencià; tal com s'estableix en l'Ordre de 3 de gener de 2005, de la Conselleria de Territori i Habitatge publicada en el DOGV núm. 4922 (12.01.2005), per la qual s'estableix el contingut mínim dels estudis d'impacte ambiental que s'han de tramitar davant d'aquesta Conselleria.   
- Informe favorable de l'organisme de conca competent, sobre la disponibilitat i compatibilitat de l'increment del consum d'aigua derivat de la implantació de l'ús previst en el projecte, amb les previsions dels plans hidrològics, a més de la no-afecció o menyscabament a altres usos existents legalment implantats, establit en l'article 19 de la Llei 4/2004, de 30 de juny, de la Generalitat, d'ordenació del territori i protecció del paisatge.   
- Còpia del contracte de retirada de cadàvers subscrit amb una empresa autoritzada a aquest efecte, vigent i degudament firmat per ambdues parts, en el qual s'indique, així mateix, la freqüència de retirada d'aquests i l'existència de contenidor homologat per al dipòsit dels cadàvers fins que siguen retirats de l'explotació.   
- Haurà d'especificar-se la quantitat de gallinassa que es genera per cada cicle productiu.   
- Còpia del contracte subscrit amb una empresa autoritzada a la retirada de la gallinassa, havent d'estar vigent i degudament firmat per ambdues parts; indicant-se igualment, la quantitat de gallinassa retirada.   
- Expedient municipal en què s'incloguen, entre altres:  
- Informe de l'Alcaldia.  
- Informe de l'arquitecte municipal.  
- Informe del veterinari municipal o del cap local de sanitat.  
- Informe de l'agrònom municipal.  
- Certificat de la informació pública, en el qual s'indique el número del BOP en què es va publicar, i el resultat d'aquesta, si es van presentar o no al·legacions de caràcter ambiental respecte d'això.   
Així mateix, s'inclou notificació d'advertència de caducitat, indicant-se que transcorregut el termini de tres mesos després d'aquesta notificació sense rebre l'esmentada documentació en aquesta Direcció General, tindrà lloc la caducitat del procediment, en aplicació del que disposa l'article 92 de la Llei 30/1992, del règim jurídic de les administracions públiques i del procediment administratiu comú.  
El 24 de juliol de 2006, l'Ajuntament de Gorga remet documentació aportada pel promotor del projecte, relativa al requeriment anteriorment citat, constituïda per:  
- Còpia del contracte de retirada de cadàvers subscrit amb l'empresa autoritzada, subscrit a data 13 de març de 2006.  
- Especificació de la quantitat de gallinassa que es genera per cada cicle productiu; indicant-se que per cicle productiu, per cada cicle de criança, es generen uns 30.000 kg de gallinassa.  
- Còpia del contracte subscrit amb una empresa autoritzada per a la retirada de la gallinassa, en el qual s'indica que la retirada d'aquesta s'efectua en finalitzar cada cicle productiu.  
- Còpia del certificat de la realització de la informació pública.  
- Informes de l'Alcaldia i de l'arquitecte municipal.  
- En la documentació aportada també s'indica que serà remés l'informe de la Confederació Hidrogràfica del Xúquer, el qual, en data la remissió d'aquesta documentació, s'haja pendent de tramitació.   
- Escrit en el qual s'especifiquen les qüestions següents, fonamentals per a poder continuar amb la tramitació del procés d'avaluació d'impacte ambiental d'aquest projecte:   
- Les instal·lacions avícoles de l'explotació tenen una capacitat per a albergar més de 20.000 aus; oscil·lant la criança ens els 20.000 i els 31.000 pollastres, segons les condicions de mercat i climatològiques, fonamentalment.   
- L'objecte de la remissió d'aquest estudi, com també de la documentació que el complementa, és l'obtenció de l'actualització de la llicència d'activitat de la granja.  
- No ha variat la superfície de les edificacions, però si determinades condicions dels sistemes informàtics de determinats paràmetres relacionats amb el major grau de confort en les instal·lacions.   
- En el certificat firmat per l'alcalde del municipi, a data 19 de juliol de 2006, entre altres qüestions, s'assenyala, que segons les dades de l'Ajuntament i els inclosos en l'informe elaborat pel tècnic de la gestora de La Muntanya:   
- Que no es tracta de nova obra, ja que les edificacions estan construïdes el 1980, amb el seu rebut de contribució urbana corresponent.  
- No es tracta de llicència d'activitat nova, sinó d'actualització.  
- Que en el Pla general d'ordenació urbana, els jaciments arqueològics no estan en aquesta zona.  
- Que no hi ha al·legacions ni queixes de les finques limítrofes a l'esmentada granja.   
Informes sectorials  
- L'expedient municipal remés està constituït pels informes següents:   
- Informe favorable de l'Alcaldia  
- Informe favorable de l'arquitecte municipal  
No s'han presentat els informes del veterinari, ni de l'agrònom municipal.   
- S'adjunta en la documentació complementària remesa a aquest Servei, amb data 24 de juliol de 2006, sol·licitud dels informes relatius a:  
- Informe vinculant de conformitat del projecte amb la normativa de protecció del patrimoni cultural, establit en l'article 11 de la Llei 4/1998, d'11 de juny, de patrimoni cultural valencià; tal com s'estableix en l'Ordre de 3 de gener de 2005, de la Conselleria de Territori i Habitatge publicada en el DOGV núm. 4922 (12.01.2005), per la qual s'estableix el contingut mínim dels estudis d'impacte ambiental que s'han de tramitar davant d'aquesta Conselleria.   
- Informe favorable de l'organisme de conca competent, Confederació Hidrogràfica del Xúquer, sobre la disponibilitat i compatibilitat de l'increment del consum d'aigua derivat de la implantació de l'ús previst en el projecte, amb les previsions dels plans hidrològics, a més de la no-afecció o menyscabament a altres usos existents legalment implantats, establit en l'article 19 de la Llei 4/2004, de 30 de juny, de la Generalitat, d'ordenació del territori i protecció del paisatge.   
Afeccions legals  
El sòl on se situa l'explotació es qualifica com a sòl no urbanitzable segons la normativa urbanística municipal.   
L'activitat proposada no afecta cap espai natural protegit de la província d'Alacant ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada, en desenvolupament de la Llei 11/94, d'espais naturals protegits de la Comunitat Valenciana.  
El municipi de Gorga no està considerat com a zona vulnerable segons el Decret 13/2000, de 25 de gener, del Govern Valencià, pel qual es designen, en l'àmbit de la Comunitat Valenciana, determinats municipis com a zones vulnerables a la contaminació de les aigües per nitrats procedents de fonts agràries.   
Consideracions ambientals  
1. Elements ambientals que poden veure's afectats de forma important pel projecte. Identificació i valoració d'impactes.  
En l'estudi d'impacte ambiental s'efectua una descripció, un inventari ambiental molt general de l'àrea d'ubicació de l'explotació i de la zona on s'emmarca; des del punt de vista del paisatge, sòl, hidrologia, vegetació, fauna, i vulnerabilitat a la contaminació d'aqüífers.   
La zona on s'exerceix l'activitat, no presenta valors ambientals destacables, sent els elements ambientals més destacables susceptibles de ser afectats pel projecte: el sòl i l'aigua, per la contaminació associada a la incorrecta gestió en la pròpia explotació de purins; i l'aire, per emissió d'olors associades a la fermentació de residus orgànics i presència d'animals principalment.  
Per a valorar qualitativament les possibles alteracions derivades de la de l'activitat ramadera sobre la qualitat ambiental de la zona, s'ha construït una matriu d'impactes en què es relaciona l'efecte que les diverses accions provocarien sobre els factors ambientals susceptibles de ser impactats; establint una sèrie de variables que s'han d'analitzar.   
En termes generals, per les característiques del projecte, pot considerar-se viable l'activitat des del punt de vista ambiental amb l'aplicació de les mesures correctores proposades en l'estudi d'impacte ambiental, com també amb el compliment dels condicionants exposats en aquesta declaració d'impacte ambiental.  
Consideracions sobre la proposta de mesures correctores i el programa de vigilància ambiental.  
Pel que fa a les mesures protectores i correctores desenvolupades en l'estudi d'impacte ambiental, s'han considerat, entre altres, les següents:   
- Atés que la zona on se situa l'explotació presenta un risc d'erosió moderat; es planteja la necessitat que en qualsevol moviment de terres que es realitze, els talussos s'efectuen de manera tal que s'eviten els processos erosius, fixant-se al seu torn amb vegetació autòctona.  
- La gestió dels residus es realitzarà d'acord amb allò que estableix la legislació vigent; assenyalant-se, entre altres, les mesures següents:  
- Col·locar un contenidor per a la retirada de residus sòlids.  
- Contractar la retirada i buit dels contenidors a una empresa autoritzada o al servei municipal de retirada de fems.  
- S'efectuarà la devolució dels envasos al proveïdor quan siga possible.  
Respecte al programa de vigilància ambiental, s'estableixen alguns dels continguts que aquest ha de presentar, però de manera molt general, sense adaptar-los a les característiques concretes de l'explotació, constituint un mer apartat enfocat cap a la descripció de controls i mesures que s'han d'efectuar en qualsevol explotació ramadera; havent de destacar-se les mesures següents:   
- Control de la neteja i desinfecció de la granja en cada canvi de lot d'aus.  
- Control del correcte emmagatzemament d'animals morts en els contenidors homologats i la retirada i transport d'aquests per l'empresa contractada amb aquest fi.  
- Control de la retirada periòdica del fem, en el canvi de cada lot, de manera que no es produïsquen emmagatzemaments o possibles focus d'infecció no desitjats.  
- Manteniment del caràcter rural de les instal·lacions, control de la tipologia i alçària de les edificacions.   
Amb aquest fi, entre la instrumentació i els nivells operatius del pla, s'han inclòs els processos següents:   
- Recol·lecció de dades.  
- Anàlisi de les dades i avaluació de l'impacte.  
- Pla de respostes a les tendències detectades.  
- Preparació d'un informe periòdic que es redactarà anualment, en el qual s'indicarà els nivells d'impacte observats, l'eficàcia de les mesures, les correccions en l'estudi oportunes i les adaptacions necessàries del pla de vigilància ambiental.   
Les mesures correctores recollides en l'estudi d'impacte ambiental hauran d'ampliar-se amb el compliment dels condicionants exposats en aquesta declaració d'impacte ambiental.   
Consideracions jurídiques  
1. El projecte examinat constitueix un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del reglament d'aquesta, annex I apartat 6.a.  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana i en les altres disposicions que hi són d'aplicació.  
3. L'article 13, apartat 2, del Decret 119/2003, d'11 de juliol, del Consell de la Generalitat, pel qual aprova el Reglament orgànic i funcional de la Conselleria de Territori i Habitatge, atribueix a la Direcció General de Gestió del Medi Natural la competència sobre l'avaluació de l'impacte ambiental.  
Per tot això, i fent ús de les facultats que tinc legalment atribuïdes, formule la següent   
Declaració d'impacte ambiental  
Primer  
Estimar acceptable, a només a l'efecte ambiental i sense perjudici de l'obtenció prèvia de les autoritzacions sectorials que hi són d'aplicació, la legalització de l'explotació avícola, situada al terme municipal de Gorga (Alacant), promoguda per Timoteu Miguel Zaragozí Masanet, sempre que aquest es desenvolupe d'acord amb les previsions de l'estudi d'impacte ambiental i els condicionants establits a continuació:   
- Prèvia a l'obtenció de l'actualització de la llicència d'activitat per a la legalització de l'explotació avícola, haurà de disposar-se de l'autorització prèvia de la Direcció General d'Urbanisme i Ordenació Territorial; informe favorable de la Conselleria Agricultura, i informe favorable de la Direcció Territorial de Medi ambient d'Alacant; havent de presentar-se còpia d'aquest davant aquesta Direcció General i davant de l'òrgan substantiu. Així mateix, es complirà a totes les especificacions i indicacions que s'hi establisquen.   
- En la documentació complementària a l'estudi d'impacte ambiental, s'inclouen les respectives sol·licituds dels informes relatius a patrimoni cultural, de la Conselleria de Cultura, Educació i Esport; i de l'organisme de conca competent; per la qual cosa haurà de presentar-se còpia d'aquests una vegada obtinguts, davant d'aquesta Direcció General i l'òrgan substantiu, prèvia a l'obtenció de l'actualització de la corresponent llicència d'activitat per a la legalització d'aquesta explotació avícola.  
- Haurà de disposar-se de femer en l'explotació, tal com estableix l'article 55 de la Llei 6/2003, de 4 de març, de la Generalitat, de ramaderia de la Comunitat Valenciana, de manera que puga emmagatzemar-se la producció de gallinassa d'almenys un cicle; havent de ser de formigó impermeabilitzat amb parets d'alçària suficient per a contenir la gallinassa allí acumulada, dissenyat amb lleuger pendent per a recollir els lixiviats en cubeta de recollida, impermeable i estanca construïda per a tal fi, els quals podran ser incorporats de nou al muntó per a afavorir l'eliminació d'aquests per evapotranspiració.  
- Es gestionarà l'eliminació de cadàvers d'acord amb el que s'ha estipulat en el Reglament 1774/2002, del Parlament Europeu i del Consell, de 3 d'octubre de 2002, pel qual s'estableixen les normes sanitàries aplicables als subproductes animals no destinats al consum humà; per la qual cosa haurà de disposar-se de contracte actualitzat, i subscrit per a la totalitat d'animals que alberguen en l'explotació, de manera que estiga assegurada la retirada de cadàvers per una empresa autoritzada a aquest efecte. Així mateix, haurà de construir-se o localitzar-se en l'explotació un contenidor totalment estanc per a dipositar els cadàvers fins que aquests siguen traslladats al contenidor municipal.   
- La superfície de l'explotació que no es trobe ocupada per les edificacions haurà de mantenir-se en explotació agrària efectiva, o bé, haurà de realitzar-se en ella plantació d'arbratge.   
- Per a minimitzar el possible impacte paisatgístic que puga generar en l'entorn on se situa l'explotació, haurà d'incorporar-se una barrera vegetal constituïda per aquelles espècies arbòries i arbustives que presenten una millor adaptació a les condicions del terreny; amb la qual cosa s'obtindrà, no sols un efecte positiu sobre la qualitat visual, sinó que també s'aconseguirà un increment de la qualitat de l'aire en l'entorn; així mateix, els acabaments exteriors de les naus seran concordes amb l'entorn circumdant.   
- L'activitat se sotmetrà en tot moment a tota disciplina que l'autoritat sanitària estime convenient.   
- Es comunicarà a aquesta Direcció General qualsevol variació que es produïsca en la destinació i tractament dels residus.  
Segon  
Notificar a les persones interessades que contra aquesta resolució, per no ser un acte definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que en defensa del seu dret estimen pertinents.  
Tercer  
Publicar aquesta declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
València, 16 d'agost de 2006.- La directora general de Gestió del Medi Natural: Concepción Maroto Álvarez.